Θεοδόσης Καρβουναράκης: Οι Ηνωμένες Πολιτείες και ο Πρώτος Παγκόσμιος Πόλεμος 1914-1917. Από την ουδετερότητα στην ενεργό εμπλοκή – Clio Turbata\nΘεοδόσης Καρβουναράκης: Οι Ηνωμένες Πολιτείες και ο Πρώτος Παγκόσμιος Πόλεμος 1914-1917. Από την ουδετερότητα στην ενεργό εμπλοκή\n09/04/2017 09/04/2017 misolidis Slideshow, Απόψεις, Πρόσφατες αναρτήσεις\nΟι Ηνωμένες Πολιτείες και ο Πρώτος Παγκόσμιος Πόλεμος\nΑπό την ουδετερότητα στην ενεργό εμπλοκή\nΟ Α’ Παγκόσμιος Πόλεμος ήταν ένας κατεξοχήν ευρωπαϊκός πόλεμος, όσον αφορά τόσο τα κύρια μέτωπα των συγκρούσεων όσο και τις αντίπαλες δυνάμεις. Οι Μεγάλες Ευρωπαϊκές Δυνάμεις προσπάθησαν με τη βία να λύσουν διαφορές που φαινόταν αξεπέραστες και είχαν να κάνουν με το γόητρο, την ισχύ και την επιρροή τους. Μέχρι το 1914 όμως, έτος έναρξης της μοιραίας σύρραξης, ο πλανήτης είχε προσλάβει τα χαρακτηριστικά μιας παγκόσμιας κοινότητας, με στενές σχέσεις μεταξύ των διαφόρων περιοχών του και κυρίαρχη την οικονομική, πολιτική και πολιτιστική παρουσία των Ευρωπαϊκών δυνάμεων. Ήταν αναπόφευκτο λοιπόν, η μεταξύ τους διαμάχη να αγγίξει σχεδόν κάθε γωνιά της γης αλλά και οι ένοπλες συγκρούσεις να επεκταθούν πέρα από τα Ευρωπαϊκά σύνορα.\nΣτο πλέγμα αυτό των στενών και πολύπλοκων διεθνών σχέσεων, σημαντικό και κατά περίπτωση πρωτεύοντα ρόλο είχαν οι Ηνωμένες Πολιτείες, μια ανερχόμενη Μεγάλη Δύναμη, με τεράστιες οικονομικές και στρατιωτικές δυνατότητες και λαμπρό μέλλον. Αν και αρχικά αποφασισμένες να αποφύγουν την εμπλοκή τους στις εχθροπραξίες, διακηρύσσοντας την ουδετερότητα τους και επιχειρώντας τη συνδιαλλαγή των αντιπάλων, ιδεολογία, συμφέροντα, πολιτικές αναγκαιότητες και υπολογισμοί οδήγησαν τελικά τις Ηνωμένες Πολιτείες στην κήρυξη του πολέμου κατά της Γερμανίας με καταλυτικές συνέπειες για την ευρύτερη έκβαση της σύρραξης.\nΣτις 4 Αυγούστου 1914 και ενώ όλες οι Μεγάλες Ευρωπαϊκές Δυνάμεις (πλην της Ιταλίας) είχαν εμπλακεί στον πόλεμο, ο Αμερικανός Πρόεδρος Woodrow Wilson ανακοίνωσε την ουδετερότητα της χώρας του και λίγες μέρες αργότερα κάλεσε τον Αμερικανικό λαό να παραμείνει ουδέτερος, επιδεικνύοντας αμεροληψία «τόσο στη σκέψη όσο και στην πράξη». Η έκκληση του Wilson δεν ήταν εύκολο να εισακουστεί. Πάνω από το 1/3 των κατοίκων των Ηνωμένων Πολιτειών είχαν γεννηθεί οι ίδιοι ή είχαν τουλάχιστον ένα γονέα που είχε γεννηθεί σε μια από τις εμπόλεμες χώρες. Αμερικανοί γερμανικής και ιρλανδικής καταγωγής (οι δεύτεροι λόγω της κατοχής της χώρας τους από τη Βρετανία) αλλά και Εβραίοι είτε λόγω καταγωγής είτε εξαιτίας του έντονου αντισημιτισμού της Ρωσίας, επιθυμούσαν τη νίκη των Κεντρικών Δυνάμεων (Γερμανίας – Αυστροουγγαρίας). Δημοφιλής όμως ήταν και η πλευρά των συμμάχων (Entente, Βρετανία-Γαλλία-Ρωσία) λόγω της κατά παράδοση Γαλλο-Αμερικανικής φιλίας που ανάγωνταν στη βοήθεια της Γαλλίας κατά τον Αμερικανικό Πόλεμο της Ανεξαρτησίας (1775 – 1783). Ισχυροί ήταν επίσης οι πολιτικοί και πολιτιστικοί δεσμοί με τη Μεγάλη Βρετανία, η οποία είχε αποδεχτεί τη βασιμότητα των αμερικανικών διεθνών διεκδικήσεων και επιδίωκε μια αμοιβαία επωφελή σχέση συνεργασίας με τη νέα Μεγάλη Δύναμη. Η κοινή γλώσσα, τα πολλά κοινά στοιχεία πολιτισμού, η ομοιότητα των θεσμών αλλά και η κοινή πολιτική ιδεολογία του φιλελευθερισμού, σε αντίθεση με την αυταρχική στρατοκρατία της Γερμανίας, ένωναν τους δυο λαούς και αναπόφευκτα επηρέαζαν σημαντικά τις αμερικανικές απόψεις. Στην ίδια δυναμική πρέπει να προστεθεί η αγγλοφιλία ηγετικών μορφών τη πολιτικής, του πνευματικού και του επιχειρηματικού κόσμου και ειδικά του κατεστημένου της Νέας Αγγλίας που επηρέαζε σε δυσανάλογα μεγάλο βαθμό τον εθνικό βίο των Ηνωμένων Πολιτειών. Μεγάλο μέρος επίσης του Τύπου, συμπεριλαμβανομένων και των Times της Νέας Υόρκης, ακολουθούσε αγγλόφιλη, φιλοσυμμαχική γραμμή.\nΠολλοί από τους ισχυρούς αυτούς παράγοντες της δημόσιας ζωής έβλεπαν με καχυποψία τη Γερμανία, σα μια φιλοπόλεμη, ιμπεριαλιστική δύναμη, που είχε πρώτη κηρύξει τον πόλεμο στις άλλες Ευρωπαϊκές Δυνάμεις και σχεδίαζε μια παγκόσμια επέκταση της επιρροής της. Αναπόφευκτα τα επεκτατικά της σχέδια θα απειλούσαν τα αμερικανικά συμφέροντα στον Ειρηνικό και στο Δυτικό ημισφαίριο, όπως είχε ήδη φανεί από τον τρόπο που δραστηριοποιούνταν οι Γερμανοί σε αυτές τις περιοχές. Ευρύτερα επίσης, η Γερμανική παντοκρατορία θα απειλούσε την Αμερικανική Εθνική Ασφάλεια. \nΟι Αμερικανοί όμως που επιθυμούσαν την ανάμειξη της χώρας τους στο πλευρό της μιας ή της άλλης πλευράς αποτελούσαν και παρέμειναν μέχρι τις αρχές του 1917, μειοψηφίες. Οι περισσότεροι ήταν υπέρ της ουδετερότητας, αν και θα προτιμούσαν τη νίκη των Συμμάχων. Γεγονότα και εξελίξεις στη διάρκεια του Πολέμου διεύρυναν και επέτειναν την αντιγερμανική διάθεση. Μεταξύ αυτών: η σκληρότητα της Γερμανικής κατοχής στο Βέλγιο κατά τις πρώτες μέρες του πολέμου, που περιλάμβανε την καταστροφή περιουσίας, κακοποιήσεις και μαζικές εκτελέσεις αμάχων πολιτών. Οι γερμανικές ωμότητες στο Βέλγιο, με τη βοήθεια του αγγλόφιλου τύπου, αξιοποιήθηκαν με τον καλύτερο τρόπο από τη βρετανική προπαγάνδα και συνέβαλαν στη διαμόρφωση της εικόνας του «παράφρονα αγροίκου, Ούνου» Γερμανού που έπρεπε για τη σωτηρία του Δυτικού Πολιτισμού να εξουδετερωθεί. Το ίδιο αποτέλεσμα είχε και ο γερμανικός υποβρυχιακός πόλεμος, πρωτοφανής για τα δεδομένα της εποχής, τρομακτικός, ύπουλος και υπεύθυνος για το θάνατο χιλιάδων αμάχων επιβατών και πληρωμάτων. Τον αποτροπιασμό για το νέο όπλο επέτειναν και οι αρνητικές συνέπειες που η χρήση του είχε για την αμερικανική οικονομία. Πράξεις σαμποτάζ με ζημιές και θύματα με στόχο την παραγωγή και την αποστολή αμερικανικού πολεμικού υλικού στους Συμμάχους, αλλά και άλλες υπονομευτικές δραστηριότητες των οποίων η αποκάλυψη οδήγησε στην απέλαση του Αυστριακού Πρέσβη και του Γερμανού Στρατιωτικού Ακολούθου.\nΟ Wilson ήταν αγγλόφιλος, αν και καθ’όλη τη διάρκεια της Αμερικανικής Ουδετερότητας κατέβαλλε ειλικρινείς προσπάθειες να ελέγξει τα προσωπικά του συναισθήματα με στόχο τη βέλτιστη εξυπηρέτηση του εθνικού συμφέροντος. Δηλώσεις του όμως αποκαλύπτουν έμμεσα τις προσωπικές του προτιμήσεις: Σε συνέντευξή του στους Times της Νέας Υόρκης το Δεκέμβρη του 1914 σχετικά με τον πόλεμο στην Ευρώπη, ο αμερικανός πρόεδρος δήλωσε ότι προτιμούσε μια συμβιβαστική ειρήνη χωρίς απόλυτο νικητή, γιατί μόνο μια τέτοια ειρήνη θα μπορούσε να διαρκέσει. Παράλληλα όμως, υποστήριζε την ανάγκη ριζικής αλλαγής στον τρόπο διακυβέρνησης της Γερμανίας ,αλλά και διάλυσης της Αυστροουγγρικής Αυτοκρατορίας. «Δε μπορώ να δω πώς θα πλήττονταν ιδιαίτερα τα συμφέροντα των Ηνωμένων Πολιτειών, αν η Γαλλία ή η Ρωσία ή η Μεγάλη Βρετανία τελικά υπαγόρευαν τους όρους της Ειρήνης» συμπληρώσε. Λίγους μήνες νωρίτερα είχε επίσης εξομολογηθεί στον Βρετανό Πρέσβη στην Ουάσιγκτον: «Ό,τι αγαπώ πιο πολύ σε αυτόν τον κόσμο βρίσκεται σε κίνδυνο…Αν οι Γερμανοί επιτύχουν θα αναγκαστούμε να πάρουμε τέτοια αμυντικά μέτρα εδώ, που θα είναι μοιραία για τη μορφή διακυβέρνησής μας και τα αμερικανικά ιδεώδη».\nΔιαφορετική ήταν η προσέγγιση του Υπουργού Εξωτερικών, William Jennings Bryan. Δημοφιλής, λαϊκιστής, με επαρχιώτικη συμπεριφορά και πολιτικές πρακτικές που αποδοκίμαζε η πολιτικο-κοινωνική ελίτ της χώρας, ο Bryan όφειλε τη θέση του στη μεγάλη του επιρροή μέσα στο Δημοκρατικό Κόμμα αλλά και επί των εκπροσώπων του στο Κογκρέσσο. Δεν είχε την ικανότητα να αποτιμά σωστά τις διεθνείς εξελίξεις και να επιλέγει έτσι σύμφωνα με τα δεδομένα της κάθε περίστασης την πλέον επωφελή για τη χώρα του γραμμή εξωτερικής πολιτικής. Επηρεασμένος από το έντονο θρησκευτικό του συναίσθημα είχε σαν πρωταρχικό του στόχο την προώθηση της Παγκόσμιας Ειρήνης και πίστευε ακράδαντα ότι οι Ηνωμένες Πολιτείες έπρεπε να τηρήσουν αυστηρή και αμερόληπτη ουδετερότητα στον Ευρωπαϊκό Πόλεμο, ενώ παράλληλα να καταβάλουν κάθε δυνατή προσπάθεια για τον τερματισμό του. Δε συμμερίζονταν τις απόψεις πολλών Αμερικανών ιθυνόντων για την ηθική ανωτερότητα των Συμμάχων και προωθούσε την άμεση ανάληψη πρωτοβουλιών για την αποκατάσταση της ειρήνης, χωρίς νικητές και ηττημένους. Οι απόλυτες απόψεις του τον οδήγησαν σε σύγκρουση με τον Wilson και στην παραίτησή του το 1915, με αφορμή την προτιμητέα αμερικανική στάση μετά τη βύθιση από τους Γερμανούς του Υπερωκεανίου Lusitania.\nΦιλικά διακείμενος προς τους συμμάχους ήταν ο διάδοχος του Bryan στο Υπουργείο Εξωτερικών, Robert Lansing, νομικός σύμβουλος του Υπουργείου, δικηγόρος, με μεγάλη εμπειρία στο διεθνές δίκαιο και στις διεθνείς συναλλαγές. Ο Lansing θεωρούσε τη Γερμανία μια ιμπεριαλιστική, στρατοκρατική δύναμη που εχθρεύονταν τις δημοκρατίες, ενώ η επικράτησή της θα απειλούσε τα συμφέροντα των Ηνωμένων Πολιτειών στο δυτικό ημισφαίριο και την Άπω Ανατολή και ήταν πιθανό να περιορίσει και την ίδια την εθνική ανεξαρτησία της χώρας του. «Δεν πρέπει να επιτραπεί στη Γερμανία να κερδίσει αυτόν τον πόλεμο» σχολίασε κατ’ιδίαν λίγο μετά την ανάληψη των καθηκόντων του.\nΤις απόψεις του Lansing για τη Γερμανία ως απειλή της παγκόσμιας ειρήνης συμμερίζονταν ο Συνταγματάρχης (τιμητικός τίτλος) Edward House, πολιτικός σύμβουλος και επιστήθιος φίλος του Προέδρου Wilson. Σε συνάντηση με τον Lansing το φθινόπωρο του 1915 οι δυο άντρες συμφώνησαν να διαβεβαιώσουν τους Συμμάχους ότι «θεωρούσαμε την υπόθεσή τους δική μας υπόθεση και ότι δεν είχαμε καμια πρόθεση να επιτρέψουμε σε ένα αυταρχικό, στρατοκρατικό καθεστώς να κυριαρχήσει στον κόσμο, αν η ισχύς μας μπορούσε να το αποτρέψει». Ο House διαφωνούσε αρχικά με τον Lansing, πιστεύοντας σε μια περιορισμένη ήττα της Γερμανίας, που θα της έδινε τη δυνατότητα να συνεχίσει να αποτελεί ισχυρό εξισορροπιστικό παράγοντα του διεθνούς συστήματος και να συγκρατεί τις ηγεμονικές φιλοδοξίες άλλων Μεγάλων Δυνάμεων. Μέχρι τις αρχές του 1917, όμως, είχε συνταχθεί με τις απόψεις του Lansing για την ανάγκη μιας αδιαμφισβήτητης γερμανικής συντριβής. Οι δυο ισχυροί άντρες της Αμερικανικής εξωτερικής πολιτικής προσπάθησαν να ενισχύσουν τη φιλο-συμμαχική απόκλιση της σκέψης του Wilson (διακριτικά, λόγω του ισχυρογνώμονα και δύσκολου χαρακτήρα του) και πήραν πρωτοβουλίες, ακόμη και αντίθετα στις επιθυμίες του Αμερικανού προέδρου, για να ενισχύσουν την προσέγγιση και να αποφύγουν τη ρήξη ανάμεσα στις δυο πλευρές. Έντονα αγγλόφιλος ήταν ο μη επαγγελματίας διπλωμάτης, πρέσβης των Ηνωμένων Πολιτειών στο Λονδίνο, Walter Page, σε βαθμό που επανειλημμένα, όταν επέδιδε έγγραφες διαμαρτυρίες της κυβέρνησής του για τις παραβιάσεις των δικαιωμάτων των ουδετέρων χωρών από τη Μεγάλη Βρετανία, να συμπληρώνει ότι στην πραγματικότητα δεν εννοούσαν αυτό που έλεγαν αλλά οφείλονταν περισσότερο σε εσωτερικούς πολιτικούς λόγους. Αρνητική τέλος έναντι της Γερμανίας ήταν η στάση του επίσης μη επαγγελματία Αμερικανού πρέσβη στο Βερολίνο, James Jerard. Η μεροληψία των δυο Πρέσβεων επηρέαζε την αντικειμενικότητα των αναφορών τους, δημιουργώντας έτσι προβλήματα στον Wilson ως προς τη σωστή εκτίμηση της κατάστασης.\nΠροπαγανδιστική αφίσα στις ΗΠΑ κατά την διάρκεια του Πρώτου Παγκοσμίου Πολέμου, που προτρέπει του Αμερικανούς να αγοράσουν ομόλογα του αμερικανικού Δημοσίου.\nΟικονομικοί λόγοι έκαναν την ανάμειξη των Ηνωμένων Πολιτειών στη μεγάλη παγκόσμια σύρραξη αναπόφευκτη. Για να ικανοποιήσουν τις τεράστιες ανάγκες τους σε πολεμικό υλικό, οι Σύμμαχοι στράφηκαν εξαρχής στις Ηνωμένες Πολιτείες. Πυρομαχικά, όπλα, βιομηχανικά προϊόντα αλλά και βαμβάκι και σιτηρά αγοράζονταν και αποστέλονταν στην άλλη πλευρά του Ατλαντικού σε χωρίς προηγούμενο ποσότητες. Η αιφνίδια και μεγάλη αυτή ζήτηση αμερικανικών προϊόντων ανέστρεψε μια προϋπάρχουσα ύφεση στις αμερικανικές εξαγωγές και προσπόρισε πολύ σημαντικά κέρδη στην αμερικανική οικονομία. Μέχρι το 1916 οι αμερικανικές εξαγωγές προς την Βρετανία και τη Γαλλία είχαν τριπλασιαστεί, ενώ προς τη Γερμανία είχαν περιοριστεί σε λιγότερο από 1% εκείνων του 1914. Στη διάρκεια των χρόνων της αμερικανικής ουδετερότητας, από το 1914 εως το 1917, εμπορεύματα αξίας μεγαλύτερης των 6 δις δολαρίων πουλήθηκαν από τους Αμερικανούς στους Συμμάχους. Η ανάγκη εξεύρεσης οικονομικών πόρων για τη συνέχιση του εφοδιασμού τους σύντομα οδήγησε τους Συμμάχους στις Αμερικανικές χρηματαγορές. Η αρνητική επ’αυτού άποψη του Bryan, που υποστήριζε πως δάνεια από τις Ηνωμένες Πολιτείες προς οποιονδήποτε εμπόλεμο θα ήταν «ασυμβίβαστα με το αληθινό πνεύμα της ουδετερότητας», σύντομα ξεπεράστηκε από τον Πρόεδρο Wilson – με τον Bryan να συναινεί, – όταν διαπιστώθηκε ότι μια τέτοια πολιτική θα δημιουργούσε πρόβλημα στις Αμερικανικές εξαγωγές. Αρχικά, επιτράπηκαν οι πωλήσεις επί πιστώσει και αργότερα και η σύναψη ιδιωτικών δανείων, που κατά τα έτη 1914-1917 ανήλθαν σε 2.3 δις δολάρια. Η ευημερία έτσι των Αμερικανών συνδέθηκε αναπόσπαστα με την Συμμαχική πολεμική προσπάθεια και την απρόσκοπτη δια θαλάσσης μεταφορά των προϊόντων τους στην άλλη πλευρά του Ατλαντικού. Επιπλέον, καλύτερες προοπτικές αποπληρωμής των συμμαχικών δανείων εξασφάλιζε μια Συμμαχική νίκη.\nΟ μηδενισμός σχεδόν των εμπορικών συναλλαγών ανάμεσα στις Ηνωμένες Πολιτείες και τις Κεντρικές Δυνάμεις δεν οφείλονταν σε παράγοντες όπως η μεγαλύτερη αυτάρκεια και η δομή του εξαγωγικού εμπορίου των χωρών αυτών, που όντως προϋπήρχαν της σύρραξης. Ήταν κυρίως αποτέλεσμα του αποκλεισμού των γερμανικών ακτών και λιμανιών από το βρετανικό στόλο, πράγμα που καθιστούσε πολύ δύσκολο τον από θαλάσσης ανεφοδιασμό της χώρας. Η προσπάθεια αμερικανικών επιχειρήσεων να διαθέσουν τα προϊόντα τους στη Γερμανία και τους συμμάχους της δημιούργησε προβλήματα στις Αμερικανο-βρετανικές σχέσεις. Οι Βρετανοί ερμήνευαν κατά το δοκούν το διεθνές δίκαιο σχετικά με το δικαίωμα των ουδετέρων να εμπορεύονται με τις εμπόλεμες χώρες, με σκοπό να δημιουργήσουν όσο το δυνατό μεγαλύτερα προβλήματα στον ανεφοδιασμό της Γερμανίας. Έτσι διεύρυναν αυθαίρετα τον κατάλογο των εμπορευμάτων που θεωρούνταν ότι ενίσχυαν άμεσα την πολεμική προσπάθεια του αντιπάλου και το 1916 κατήργησαν τελείως τη διάκριση ανάμεσα σε πιθανό (του οποίου θα μπορούσε να επιτραπεί η διέλευση) και εξακριβωμένο πολεμικό υλικό. Για την άσκηση του δικαιώματος νηοψίας, οι Βρετανοί ανάγκαζαν ουδέτερα πλοία να τους ακολουθήσουν σε βρετανικά λιμάνια, αν και το διεθνές δίκαιο πρόβλεπε την άσκησή του επί τόπου στην ανοιχτή θάλασσα. Η πρακτική αυτή συχνά κατέληγε σε καθυστερήσεις αρκετών εβδομάδων. Ευπαθή εμπορεύματα καταστρέφονταν από την αναμονή και τα πλοία δε μπορούσαν να χρησιμοποιηθούν για άλλο ναύλο. Καταχρηστικό έλεγχο και περαιτέρω καθυστερήσεις προκαλούσε και η εκτεταμένη και νομικά αμφισβητήσιμη ναρκοθέτηση της Βόρειας Θάλασσας. Οι Βρετανοί σταματούσαν και ερευνούσαν πλοία με προορισμό ουδέτερες χώρες, όπως η Δανία και η Ολλανδία, και κατέσχον το φορτίο τους αν διαπίστωναν πως τελικός προορισμός του ήταν η γειτονική Γερμανία. Τα βρετανικά πλοία χρησιμοποιούσαν την αμερικανική σημαία για να παραπλανήσουν τα γερμανικά υποβρύχια, πράγμα που το διεθνές δίκαιο επέτρεπε μόνο σε πολύ συγκεκριμένες περιστάσεις. Οι Βρετανοί απέφευγαν να προκαλέσουν την έντονη αμερικανική δυσαρέσκεια με έξυπνες τακτικές, όπως η αποζημίωση των αμερικανών επιχειρηματιών ή η αγορά μεγάλων ποσοτήτων συγκεκριμένων προϊόντων, που έτσι δε θα χρειαζόταν να πουληθούν στη Γερμανία. Ο Υπουργός Εξωτερικών Edward Grey εξαίρεσε για μερικούς μήνες από τον κατάλογο των απογορευμένων ειδών το βαμβάκι, παρά τη χρησιμότητά του στην παραγωγή δυναμίτη, για να μη δημιουργήσει οικονομικό πρόβλημα στις πολιτείες του Αμερικανικού Νότου.\nΗ έντονη δυσαρέσκεια Αμερικανών επιχειρηματιών, των οποίων τα συμφέροντα έβλαπταν οι βρετανικές πρακτικές, αλλά και όσων δεν επιθυμούσαν να ευνοηθούν οι Σύμμαχοι, οδήγησαν την Αμερικανική κυβέρνηση σε έγγραφη διαμαρτυρία που επιδόθηκε στους Βρετανούς το Δεκέμβριο του 1914. Σε ήπιους τόνους, οι Αμερικανοί απλώς επισήμαιναν τις παραβάσεις του διεθνούς δικαίου, χωρίς όμως να απειλούν με οποιαδήποτε μορφή κυρώσεων, αν η βρετανική πολιτική δεν άλλαζε. Κατά τον Βρετανό πρέσβη στην Ουάσιγκτον, η αμερικανική διαμαρτυρία δεν έπρεπε να ληφθεί σοβαρά υπόψη, γιατί απλά προορίζονταν «για κατανάλωση του Κογκρέσου, της γερμανικής ψήφου (Γερμανο-Αμερικανών) και των εμπορικών συμφερόντων». Την αρχική αυτή διαμαρτυρία ακολούθησαν πολλές άλλες που κατά τον ίδιο τρόπο απέφυγαν να ασκήσουν σοβαρές πιέσεις και κατά τον ίδιο τρόπο αγνοήθηκαν από τους Βρετανούς.\nΣτην ουσία, οι Αμερικανοί δεν είχαν τη δυνατότητα να επιμείνουν στην αυστηρή εφαρμογή των κανόνων περί ουδετερότητας. Ο αποτελεσματικότερος τρόπος άσκησης πίεσης επί των Βρετανών για αυτό το θέμα ήταν να θέσουν περιορισμούς στις εξαγωγές προς τους εμπολέμους, απειλώντας έτσι την αποτελεσματικότητα της Συμμαχικής πολεμικής προσπάθειας. Κάτι τέτοιο όμως θα προκαλούσε σοβαρά προβλήματα στην αμερικανική οικονομία, ύφεση και πιθανόν πολιτική αστάθεια. Άλλες μέθοδοι βέβαια, όπως ένοπλη προστασία και αντίσταση, ήταν ηθικά αδιανόητες, πολιτικά, τεχνικά και νομικά πολύ δύσκολες και επικίνδυνες. Εφόσον λοιπόν, οι Βρετανοί τηρούσαν ορισμένα προσχήματα, δεν προκαλούσαν την αμερικανική κοινή γνώμη και δεν υπήρχαν ανθρώπινα θύματα, είχαν την ανοχή του Προέδρου Wilson και των συνεργατών του για τον τρόπο που ερμήνευαν και εφάρμοζαν το ναυτικό αποκλεισμό. Με την πάροδο βέβαια του χρόνου και την ενίσχυση του φιλο-Συμμαχικού αισθήματος στις Ηνωμένες Πολιτείες, ένας ακόμη λόγος ανοχής, πέρα από το οικονομικό όφελος και τις πολύ μεγάλες δυσκολίες αντιμετώπισής του, ήταν ο φόβος πρόκλησης βλάβης στην Συμμαχική πολεμική προσπάθεια.\nΑπόπλους Γερμανικού υποβρυχίου με προορισμό τον Βόρειο Ατλαντικό, 1917.\nΤα Γερμανικά πολεμικά πλοία επιφανείας, αποκλεισμένα από το βρετανικό στόλο, δε μπορούσαν να δημιουργήσουν αντίστοιχα προβλήματα στο βρετανικό από θαλάσσης ανεφοδιασμό. Το ρόλο αυτό ανέλαβαν τα γερμανικά υποβρύχια, ολιγάριθμα, ευπαθή και σε πρώιμο ακόμη στάδιο τεχνολογικής εξέλιξης σκάφη, με μεγάλα όμως πλεονεκτήματα τον αιφνιδιασμό και τη δυσκολία εντοπισμού. Σύμφωνα με ανακοίνωση λοιπόν των Γερμανών, από τις 18 Φεβρουαρίου 1915, η θαλάσσια περιοχή γύρω από τα βρετανικά νησιά θα θεωρούνταν εμπόλεμη ζώνη. Τα πλοία των Συμμάχων θα βυθίζονταν, ενώ δε μπορούσαν να δοθούν εγγυήσεις για την ασφάλεια των πλοίων των ουδετέρων, αφού δεν ήταν πάντα δυνατή η αναγνώρισή τους από τα περισκόπια των υποβρυχίων και πολλές φορές Συμμαχικά πλοία χρησιμοποιούσαν σημαίες ουδετέρων. Για τον Πρόεδρο Wilson η γερμανική ειδοποίηση αποτελούσε κατάφωρη παραβίαση του διεθνούς δικαίου. Οι Γερμανοί δεν είχαν το δικαίωμα να τορπιλίσουν ουδέτερα πλοία. Για να βυθιστεί μη πολεμικό πλοίο του αντιπάλου έπρεπε να δοθεί προειδοποίηση και επαρκής χρόνος για την απομάκρυνση του πληρώματος και των επιβατών, για την ασφάλεια των οποίων το επιτιθέμενο πλοίο ήταν υπεύθυνο. Ο Wilson θεωρούσε ότι ήταν δικαίωμα των Αμερικανών πολιτών να ταξιδεύουν ακόμη και με συμμαχικά πλοία γνωρίζοντας ότι η ζωή τους δεν κινδύνευε.\nΟι Γερμανοί αντέτασσαν ότι το υποβρύχιο ήταν ένα νέο όπλο που δεν καλύπτονταν από τους υπάρχοντες κανόνες του δικαίου του πολέμου. Επιπλέον, αν αναδύονταν, προειδοποιούσε και έδινε χρόνο για την εκκένωση του εχθρικού πλοίου, μπορούσε να εμβολιστεί από το κατά πολύ μεγαλύτερο υποψήφιο θύμα του (τα υποβρύχια ήταν ακόμη μικρά και ανεπαρκώς εξοπλισμένα) ή και να κληθεί σε βοήθεια παρακείμενο πολεμικό του εχθρού. Ούτε βέβαια μπορούσε να περισυλλέξει τους ναυαγούς. Ο Wilson όμως ήταν ανένδοτος. Αλλαγές στο διεθνές δίκαιο ήταν εφικτές μόνο μετά το τέλος του πολέμου. Μέχρι τότε έπρεπε να ισχύει ως είχε. Αν τα υποβρύχια δε μπορούσαν να προσαρμοστούν έπρεπε να παψουν να χρησιμοποιούνται. Σε επιστολή διαμαρτυρίας προς τη Γερμανική Κυβέρνηση, ο Wilson χαρακτήρισε τη γερμανική απόφαση «αδικαιολόγητη παραβίαση των δικαιωμάτων των ουδετέρων» και ότι σε περίπτωση εφαρμογής της θα έπαιρνε όλα τα αναγκαία μέτρα για την προστασία της ζωής και της περιουσίας των Αμερικανών πολιτών.\nΟι πρώτες απώλειες του υποβρυχιακού πολέμου, πλοία και ανθρώπινα θύματα, μεταξύ των οποίων και λίγοι Αμερικανοί, προκάλεσαν την έντονη αντίδραση της αμερικανικής κοινής γνώμης. Οργή και δέος όμως κατέλαβε τους Αμερικανούς, όταν το Μάιο του 1915, γερμανικό υποβρύχιο βύθισε το υπερωκεάνιο Lusitania, οδηγώντας στο θάνατο 1198 επιβάτες και μέλη τους πληρώματος, εκ των οποίων 128 Αμερικανοί πολίτες. Η βύθιση του Lusitania, ενός από τα μεγαλύτερα και ασφαλέστερα πλοία της εποχής, που εκατοντάδες Αμερικανοί εμπιστεύονταν για τον διάπλου του Ατλαντικού, θεωρήθηκε προσχεδιασμένη μαζική δολοφονία στις Ηνωμένες Πολιτείες και αναπόφευκτα δημιούργησε διλήμματα στην Αμερικανική ηγεσία. Ο Πρόεδρος Wilson απέφυγε την όξυνση. Σε επιστολή διαμαρτυρίας προς τη Γερμανική Κυβέρνηση ζήτησε την έκφραση συγγνώμης για το συμβάν, αποζημίωση των θυμάτων και ότι κάτι «τόσο προφανώς υπονομευτικό των νόμων του πολέμου» δε θα ξανασυμβεί.\nΤο υπερωκεάνιο Lusitania στην αποβάθρα της Νέας Υόρκης το 1907.\nΔεν απαίτησε όμως, τη διακοπή του υποβρυχιακού πολέμου, ούτε απείλησε τη Γερμανία με κυρώσεις. Η μη ικανοποιητική απάντηση της Γερμανίας, που απλά εξέφραζε λύπη για τη μεγάλη απώλεια ανθρώπινων ζωών, δεν ικανοποίησε τον Wilson. Επέμεινε με τρεις ακόμη επιστολές επί του θέματος, δηλώνοντας τελικά με την τρίτη επιστολή ότι η Κυβέρνησή του θα θεωρούσε άλλη μια γερμανική επίθεση σε επιβατηγό πλοίο ως «εσκεμμένα μη φιλική» ενέργεια. Αρκετά αργότερα, το Φεβρουάριο του 1916, η Γερμανία ζήτησε συγγνώμη για το Lusitania και υποσχέθηκε να αποζημιώσει τις οικογένειες των αμερικανών θυμάτων. Ήδη όμως, από τον Ιούνιο του 1915, είχε δοθεί εντολή στους κυβερνήτες των υποβρυχίων να μην επιτίθενται στα μεγάλα επιβατηγά πλοία του εχθρού. Τον ίδιο μήνα υπέβαλε την παραίτησή του ο Αμερικανός Υπουργός Εξωτερικών, διαμαρτυρόμενος για την μεροληπτική υπέρ της Βρετανίας πολιτική της κυβέρνησής του και την υποβάθμιση της επιρροής του σε θέματα εξωτερικής πολιτικής. Ο Bryan είχε προτείνει να απαγορευτεί σε Αμερικανούς πολίτες να ταξιδεύουν με πλοία των εμπολέμων, πράγμα που θα περιόριζε την πιθανότητα προστριβών με τη Γερμανία με αφορμή τον υποβρυχιακό πόλεμο, που κατά τη γνώμη του μπορούσε να εμπλέξει στον πόλεμο τις Ηνωμένες Πολιτείες.\nΟ Wilson αρνήθηκε για λόγους αρχής σε σχέση με τα δικαιώματα των ουδετέρων αλλά και γοήτρου της χώρας του, το οποίο θεωρούσε ότι θα πλήττονταν από μια τέτοια υποχώρηση. Τον Bryan αντικατέστησε ο Robert Lansing. Τον Αύγουστο του 1915, το Arabic, ένα ακόμη βρετανικό επιβατηγό πλοίο βυθίστηκε από γερμανικό υποβρύχιο με θύματα μεταξύ άλλων δυο Αμερικανούς. Η Γερμανία φαινόταν να αγνοεί τις προειδοποιήσεις του Αμερικανού προέδρου. Η αντίδραση της αμερικανικής κοινής γνώμης αλλά και η κατ’ιδίαν προειδοποίηση του Lansing σε συνάντησή του με τον Γερμανό Πρέσβη, ότι θα διακόπτονταν οι διπλωματικές σχέσεις των δυο χωρών αν δεν υπήρχε αλλαγή πολιτικής, οδήγησαν τον Γερμανό Καγκελάριο, Bethmann Hollweg να δηλώσει μέσω του πρέσβη του στην Ουάσιγκτον ότι επιθέσεις από υποβρύχια σε επιβατηγά πλοία, όπως αυτή του Arabic δε θα επαναληφθούν. Ο Bethmann Hollweg φοβόταν ένταση στις σχέσεις των δυο χωρών που θα μπορούσε να οδηγήσει σε εμπόλεμη κατάσταση και ήταν διατεθειμένος να κάνει υποχωρήσεις, παρά την πεποίθησή του ότι η αμερικανική πολιτική ουδετερότητας μεροληπτούσε υπέρ των Συμμάχων.\nΤον Μάρτιο του 1916, γερμανικό υποβρύχιο τορπίλησε ακόμη ένα Συμμαχικό επιβατηγό πλοίο, το γαλλικό Sussex, ενώ διέσχιζε τη θάλασσα της Μάγχης. Το πλοίο δεν βούλιαξε αλλά 80 επιβάτες έχασαν τη ζωή τους και 4 Αμερικανοί τραυματίστηκαν. Ο τορπιλισμός του Sussex παραβίαζε τις γερμανικές υποσχέσεις που είχαν δοθεί μετά τη βύθιση του Arabic και ως εκ τούτου έπληττε το κύρος των Ηνωμένων Πολιτειών. Ο Πρόεδρος Wilson ανησυχούσε επίσης γιατί οι συνεχιζόμενοι θάνατοι Αμερικανών που επέβαιναν σε πλοία των εμπολέμων – ελάχιστοι είχαν χαθεί από επιθέσεις σε ουδέτερα πλοία – και η ένταση που αυτό προκαλούσε στη χώρα του θα μπορούσε να οδηγήσει σε αφόρητες πιέσεις για αλλαγή της πολιτικής ουδετερότητας, όπως αυτός την ερμήνευε και την εφάρμοζε ή και οριστική ρήξη στις σχέσεις με τη Γερμανία. Οι Γερμανοί τέλος, θα αποθρασύνονταν και άλλες ανάλογες επιθέσεις θα ακολουθούσαν. Το επεισόδιο του Sussex απαιτούσε μια αυστηρή απάντηση που δόθηκε με τη μορφή προειδοποίησης προς τη Γερμανική Κυβέρνηση πώς αν δεν εγκατέλειπε τελείως και άμεσα τις πρακτικές του υποβρυχιακού πολέμου για όλα τα επιβατηγά και εμπορικά πλοία, και δεν τηρούσε τις διαδικασίες έγκαιρης προειδοποίησης και διάσωσης των επιβαινόντων, οι Ηνωμένες Πολιτείες θα διέκοπταν τις μεταξύ τους διπλωματικές σχέσεις. Ο Wilson απέφυγε την άμεση διακοπή των διπλωματικών σχέσεων που υποστήριζαν οι Lansing και House, γιατί ακόμη έλπιζε σε μια συμφιλιωτική λύση και τη διατήρηση της αμερικανικής ουδετερότητας. Παρά τις πιέσεις από τη γερμανική κοινή γνώμη και στρατιωτικούς κύκλους για πλήρη και χωρίς περιορισμούς χρήση των υποβρυχίων, ο Bethmann Hollweg έπεισε τον Γερμανό Αυτοκράτορα Γουλιέλμο Β΄ να δεχθεί τους αμερικανικούς όρους, υποστηρίζοντας πως η εξώθηση των Ηνωμένων Πολιτειών στον πόλεμο θα επιδείνωνε τη γερμανική θέση, ενώ τα υποβρύχια δε θα μπορούσαν να σταματήσουν τον από θαλάσσης ανεφοδιασμό των Συμμάχων. Χωρίς χρονοτριβή, η απάντηση της γερμανικής κυβέρνησης αναγνώριζε ως εσφαλμένη την επίθεση κατά του Sussex και αναλάμβανε την υποχρέωση προειδοποίησης προς κάθε πλοίο, εμπορικό ή επιβατηγό, αλλά και πρόνοιας για τη σωτηρία των επιβαινόντων με την προϋπόθεση όμως και οι Αμερικανοί να πείσουν τη Βρετανία να συμορφώνεται με το διεθνές δίκαιο. Ο Wilson αντέτεινε ότι οι υποχρεώσεις των Γερμανών ήταν ανεξάρτητες από τη βρετανική συμπεριφορά και έπρεπε να εκπληρωθούν σε κάθε περίπτωση. Μη απαντώντας οι Γερμανοί φάνηκαν να αποδέχονται την αμερικανική θέση. Μέχρι το Φεβρουάριο του 1917, δεν υπήρξαν άλλες απροειδοποίητες επιθέσεις.\nΕνώ όμως οι σχέσεις των Ηνωμένων Πολιτειών με τη Γερμανία φαινόταν να εξομαλύνονται, οι σχέσεις τους με τους Συμμάχους επιδεινώνονταν. Τον Απρίλιο του 1916, μια εξέγερση στην Ιρλανδία κατά της βρετανικής διοίκησης του νησιού κατεστάλη από τους Βρετανούς με σκληρότητα, ενώ πολλοί από τους ηγέτες των επαναστατών δικάστηκαν, καταδικάστηκαν και εκτελέστηκαν με συνοπτικές διαδικασίες. Οι Βρετανοί αγνόησαν την εξοργισμένη αμερικανική κοινή γνώμη. Την ίδια χρονική περίοδο, οι Βρετανοί ανακοίνωσαν πως δε θα έκαναν καμιά διάκριση ανάμεσα σε εμπορεύματα με εξακριβωμένη και πιθανή πολεμική χρήση, ένα ακόμη πλήγμα στα δικαιώματα των ουδετέρων. Και τον Ιούλιο, δημοσίευσαν μια μαύρη λίστα επιχειρήσεων, συμπεριλαμβανομένων και 87 αμερικανικών, που με τη δράση τους συνέδραμαν την πολεμική προσπάθεια του εχθρού. Ως εκ τούτου, οι Βρετανοί υπήκοοι έπρεπε να διακόψουν τις συναλλαγές μαζί τους. Η αμερικανική κυβέρνηση διαμαρτυρήθηκε για το αυθαίρετο αυτό μέτρο – πολλές επιχειρήσεις είχαν συμπεριληφθεί στη λίστα εξαιτίας και μόνο του γερμανικού τους ονόματος – όμως οι Βρετανοί αρνήθηκαν να το αναιρέσουν. Ο Wilson, ιδιαίτερα ενοχλημένος από τη βρετανική συμπεριφορά και υπό την πίεση της κοινής γνώμης, προειδοποίησε τη Βρετανία για σοβαρά αντίποινα, σε περίπτωση που επέμενε στην παρακώλυση του αμερικανικού εμπορίου. Σε συνεννόηση με την κυβέρνηση, το Κογκρέσο εξουσιοδότησε τον πρόεδρο να αρνείται τη χρήση αμερικανικών λιμανιών σε χώρες που δημιουργούσαν προβλήματα στο αμερικανικό εμπόριο.\nΗ ένταση στις σχέσεις των δυο χωρών ανησύχησε τον Lansing, που σε καμια περίπτωση δεν επιθυμούσε ρήξη με τη Βρετανία ή έστω και με έμμεσο τρόπο ενίσχυση της πολεμικής προσπάθειας των Γερμανών. Εν αγνοία του Wilson συνάντησε το Βρετανό Πρέσβη και του εξήγησε ότι οι νέες δικαιοδοσίες του προέδρου ήταν αποτέλεσμα της προεκλογικής περιόδου για τις προεδρικές εκλογές που επίκειντο και της ανάγκης να κατευναστεί η κοινή γνώμη. Ο Πρόεδρος δε θα τις χρησιμοποιούσε παρά μόνο σε έσχατη ανάγκη. Ο Wilson δίσταζε να επιλέξει μια αυστηρότερη πολιτική αλλά και υπολόγιζε ότι δεν είχε νόημα, σε περίπτωση που ηττούνταν στις επικείμενες εκλογές και δεν ήταν έτσι σε θέση να την εφαρμόσει. Δεν δόθηκε λοιπόν, συνέχεια στο θέμα.\nΑπό την αρχή του πολέμου μεγάλη ήταν η προθυμία και η επιθυμία του Προέδρου Wilson να μεσολαβήσει μεταξύ των αντιμαχομένων για τον τερματισμό των εχθροπραξιών. Με την έναρξη της σύρραξης έστειλε επιστολές στους εμπολέμους ανακοινώνοντάς τους ότι ήταν έτοιμος, άμεσα ή σε οποιαδήποτε άλλη στιγμή, να προσφέρει τις καλές του υπηρεσίες «προς το συμφέρον της ευρωπαϊκής ειρήνης». Οι εμπόλεμοι απάντησαν αρνητικά επιρρίπτοντας ο ένας στον άλλον την ευθύνη για τον πόλεμο. Μετά από ενθαρρυντικές συνομιλίες με το Βρετανό και το Γερμανό πρέσβη, ο House κατ’εντολήν του Wilson ταξίδεψε στην Ευρώπη τον Ιανουάριο του 1915 για να διερευνήσει τη δυνατότητα μιας νέας διαμεσολαβητικής προσπάθειας. Μετά από συνομιλίες με ιθύνοντες στο Παρίσι, το Λονδίνο και το Βερολίνο που αποκάλυψαν αγεφύρωτο χάσμα ανάμεσα στους πολεμικούς στοχους των αντιπάλων, ο House γύρισε άπρακτος στην Ουάσιγκτον τον Ιούνιο, πιστεύοντας ότι το πιο πιθανό ήταν ο πόλεμος να συνεχιστεί ώσπου η μια πλευρά να επιβάλει τους όρους της στην άλλη και ότι οι Ηνωμένες Πολιτείες σύντομα θα εμπλέκονταν στη διαμάχη. Ο Wilson όμως αποφάσισε να επιμείνει. Μέσω του House διατήρησε επαφή με το Βρετανό Υπουργό Εξωτερικών, Edward Grey, ο οποίος έδειξε ενδιαφέρον για μια συμβιβαστική ειρήνη, αν οι Ηνωμένες Πολιτείες ήταν διατεθειμένες να συμμετάσχουν σε κάποια μεταπολεμική μορφή συλλογικής ασφάλειας. Έτσι, στα τέλη του 1915, ο House πρότεινε στον Αμερικανό πρόεδρο μια νέα στρατηγική για τον τερματισμό του πολέμου. Αναλάμβανε να ταξιδέψει στην Ευρώπη για να εξασφαλίσει τη συγκατάθεση των εμπολέμων για μια διάσκεψη ειρήνης υπό την αιγίδα του Αμερικανού προέδρου, ισχυριζόμενος ότι η αντίπαλη πλευρά θα αρνούνταν μια τέτοια πρόταση και έτσι δελεάζοντάς τους με ένα διπλωματικό πλεονέκτημα. Αν οι Σύμμαχοι αποδέχονταν τους όρους ειρήνης που θα πρότεινε ο Wilson και οι Γερμανοί αρνούνταν, τότε οι Ηνωμένες Πολιτείες ήταν πιθανό να συμμετάσχουν στον πόλεμο στο πλευρό των Συμμάχων.\nΣτο Βερολίνο, ο House διαπίστωσε ότι το κλίμα δεν ήταν ευνοϊκό για μια τέτοια πρωτοβουλία. Στο Λονδίνο όμως και στο Παρίσι, οι συνομιλίες του τελεσφόρησαν, βοηθούμενες και από τις διαβεβαιώσεις του ότι οι Ηνωμένες Πολιτείες επιδίωκαν μια ειρήνη ευνοϊκή για τους Συμμάχους και ότι κατά τη γνώμη του σύντομα θα εξέρχονταν στον πόλεμο. Πιστεύοντας επίσης ότι οι Γερμανοί δεν επρόκειτο να δεχτούν τις αμερικανικές προτάσεις, ο House, χωρίς τη σύμφωνη γνώμη του Wilson, στην ουσία έβλεπε το σχέδιό του σαν ένα μέσο για τη διευκόλυνση της αμερικανικής συμμετοχής στον πόλεμο και όχι για την επίτευξη της ειρήνης.\nΗ πρωτοβουλία του House προχώρησε με την υπογραφή από τον ίδιο και τον Grey μυστικού υπομνήματος (House – Grey Memorandum) το Φεβρουάριο του 1916 σύμφωνα με το οποίο, σε χρόνο που θα επέλεγαν οι Σύμμαχοι, ο Wilson θα πρότεινε μια διαμεσολαβητική Διάσκεψη. Αν οι Γερμανοί αρνούνταν, οι Ηνωμένες Πολιτείες ήταν πιθανό να εξέλθουν στον πόλεμο εναντίον τους. Αν η Διάσκεψη πραγματοποιούνταν και οι Γερμανοί πρόβαλαν υπερβολικές απαιτήσεις, οι Ηνωμένες Πολιτείες θα αποχωρούσαν ως εμπόλεμοι στο πλευρό των Συμμάχων (ο Wilson πρόσθεσε την επιφύλαξη «πιθανόν» στην τελευταία φράση). Ο House επέστρεψε στις Ηνωμένες Πολιτείες πεπεισμένος ότι οι Βρετανοί θα αναλάμβαναν πρωτοβουλία και ότι θα ζητούσαν από τον Wilson να προχωρήσει. Το Λονδίνο όμως, δεν έδωσε συνέχεια, είτε γιατί δεν πίστευε ότι ο House εξέφραζε απολύτως τις απόψεις του Wilson, είτε γιατί βρήκε την πρόταση ασύμφορη ή αναξιόπιστη. Εν πάση περιπτώσει, ήταν μάλλον αδύνατο τη συγκεκριμένη χρονική περίοδο να αποδεχτεί η αμερικανική κοινή γνώμη την κήρυξη πολέμου κατά της Γερμανίας. Η φαινομενική συγκατάθεση των Βρετανών οφείλεται μάλλον στην επιθυμία τους να διατηρήσουν καλές σχέσεις με τον House και την αμερικανική κυβέρνηση.\nΗ προεκλογική εκστρατεία του 1916 στις ΗΠΑ.\nΟ Wilson δεν έπαψε να αναζητεί τρόπους τερματισμού της παγκόσμιας σύρραξης. Μια νέα όμως μεσολαβητική προσπάθεια θα έπρεπε να περιμένει την έκβαση των προεδρικών εκλογών. Τον Νοέμβριο του 1916, ο Wilson επικράτησε με μικρή διαφορά του Ρεπουμπλικάνου αντιπάλου του, ενώ πολύ συντέλεσε στην επανεκλογή του η έμφαση που δόθηκε κατά την προεκλογική του εκστρατεία στη διατήρηση της ουδετερότητας της χώρας. Με το τέλος των εκλογών η διαμεσολάβηση έγινε και πάλι υψηλή προτεραιότητα για τον Wilson, που φοβόταν ότι η χωρίς περιορισμούς δράση των υποβρυχίων θα επαναλαμβάνονταν και ότι εξαυτού αναπόφευκτα οι Ηνωμένες Πολιτείες θα οδηγούνταν σε πόλεμο. Έτσι, τον Δεκέμβριο του 1916, ζήτησε από τους εμπολέμους να δηλώσουν δημόσια τους πολεμικούς τους στόχους ως το πρώτο βήμα που θα οδηγούσε σε διαπραγματεύσεις, παρατηρώντας ότι από τις δημόσιες δηλώσεις τους μπορούσε κανείς να συμπεράνει ότι στην ουσία και οι δυο πλευρές επιδίωκαν τα ίδια πράγματα: Ασφάλεια για τις ασθενέστερες χώρες και για τους ίδιους και μια σταθερή διεθνή κατάσταση που θα απέκλειε μελλοντικούς πολέμους. Δεν έθεσε ως προϋπόθεση την εμπλοκή των Ηνωμένων Πολιτειών στη διαδικασία, δήλωσε όμως πως η χώρα του ήταν έτοιμη να βοηθήσει. Στόχος του Wilson ήταν να φέρει πιο κοντά τους εμπολέμους και να τους αναγκάσει για λόγους δημόσιας εικόνας να προβάλουν μη ιδιοτελείς, συγκλίνοντες στόχους που θα δημιουργούσαν μια δυναμική για την έναρξη διαπραγματεύσεων.\nΚαι ο House και ο Lansing διαφωνούσαν με την πρωτοβουλία του Wilson, φοβούμενοι σοβαρή ρήξη στις σχέσεις της χώρας τους με τους Συμμάχους, για την αναγκαιότητα της απόλυτης επικράτησης των οποίων ήταν πλέον απολύτως πεπεισμένοι. Τι θα γινόταν αν οι Γερμανοί δέχονταν τις αμερικανικές προτάσεις και οι Σύμμαχοι αρνούνταν; Πώς θα εκλάμβαναν οι Βρετανοί την ηθική τους εξίσωση από τους Αμερικανούς με τη στρατοκρατική, επεκτατική Γερμανία; Και οι δυο Αμερικανοί ιθύνοντες προσπάθησαν να παραποιήσουν το νόημα των προτάσεων του Wilson με κατ’ιδίαν αλλά και δημόσιες δηλώσεις τους για να προλάβουν τη δημιουργία κακού κλίματος στις σχέσεις της χώρας τους με τη Βρετανία. Η δημόσια δήλωση του Lansing προκάλεσε την οργή του Wilson και τον ανάγκασε να την ανακαλέσει.\nΟι εμπόλεμοι υποδέχτηκαν αρνητικά την νέα αμερικανική πρωτοβουλία. Καμιά από τις δυο πλευρές δεν ήταν διατεθειμένη να συμβιβαστεί, αλλά ούτε και επιθυμούσε την ανάμειξη του Wilson σε μια πιθανή διαπραγμάτευση, γιατί θα περιέπλεκε τα πράγματα και θα δυσκόλευε την επίτευξη των επιθυμητών τους στόχων. Η απάντηση των Συμμάχων περιείχε όρους που δε μπορούσαν να γίνουν αποδεκτοί απο τους Γερμανούς. Οι Γερμανοί αρχικά δεν απάντησαν και όταν αρκετά αργότερα αυτό έγινε, ήταν προφανές ότι και οι δικές τους απαιτήσεις δε μπορούσαν να γίνουν δεκτές από τους Συμμάχους. Εν τω μεταξύ, ο Wilson επιχειρούσε μια διαφορετική προσέγγιση για να ενθαρρύνει την ειρηνευτική διαδικασία. Με ομιλία του στη Γερουσία, στις 22 Ιανουαρίου του 1917, ο Wilson σκιαγράφησε την ειρήνη που επιθυμούσαν οι Ηνωμένες Πολιτείες αλλά και ένα νέο μοντέλο για τον μεταπολεμικό κόσμο. Βιώσιμη θα ήταν μόνο μια «ειρήνη χωρίς νικητές», μια συμβιβαστική ειρήνη. Η ελευθερία των θαλασσών, ο περιορισμός των εξοπλισμών και η δημοκρατική διακυβέρνηση θα διευκόλυναν μεταπολεμικά τη διατήρησή της. Κυρίως όμως, ήταν ανάγκη να υπάρξει μια ένωση κρατών, μια «συνεννόηση ισχύος» που θα καθιστούσε στην ουσία αδύνατη την επανάληψη μιας καταστροφής σαν τον Α’ Παγκόσμιο Πόλεμο. Σε αυτήν την προσπάθεια οργάνωσης της διεθνούς κοινωνίας ο Wilson υποσχέθηκε πως η χώρα του θα συμμετάσχει. Σε πλήρη μεταστροφή από τη μέχρι τότε στάση τους, οι Ηνωμένες Πολιτείες θα αναλάμβαναν την υποχρέωση διαρκούς εμπλοκής στα διεθνή πράγματα, πέρα από την εξυπηρέτηση του εν στενή εννοία εθνικού τους συμφέροντος, με στόχο τη διασφάλιση της παγκόσμιας ειρήνης. Ο Wilson επεδίωκε να φέρει τους εμπολέμους στο τραπέζι των διαπραγματεύσεων, δελεάζοντάς τους με κάτι μεγαλύτερο, πιο μόνιμο και πιο σημαντικό από την εξασφάλιση πλεονεκτημάτων από την τρέχουσα σύρραξη, αλλά και να ενθαρρύνει τους λαούς των αντιπάλων να ασκήσουν πίεση, με στόχο την ειρήνευση, στις κυβερνήσεις τους. Η προσπάθειά του και πάλι δεν είχε αποτέλεσμα. Η «ειρήνη χωρίς νίκη» δυσαρέστησε τους Βρετανούς, ενώ στη Γερμανία είχαν ήδη ληφθεί μοιραίες αποφάσεις για την κλιμάκωση της σύρραξης.\nΑνήσυχοι για το αδιέξοδο των πολεμικών επιχειρήσεων και τα σημεία κόπωσης του γερμανικού λαού, χωρίς ορατή προοπτική στρατιωτικής νίκης, οι Γερμανοί είχαν αποφασίσει την επανάληψη του χωρίς περιορισμούς υποβρυχιακού πολέμου. Η στρατιωτική ηγεσία, που ασκούσε ιδιαίτερη επιρροή στο Γερμανό Αυτοκράτορα, υποστήριξε ότι με την πρόσφατη προσθήκη πολλών, τεχνολογικά εξελιγμένων νέων υποβρυχίων στο στόλο της χώρας υπήρχε η δυνατότητα να στραγγαλιστεί ο Συμμαχικός ανεφοδιασμός και να οδηγηθούν σε ήττα οι Αγγλο-Γάλλοι, πριν η πολύ πιθανή παρέμβαση των Αμερικανών στο πλευρό τους τούς ενισχύσει αποτελεσματικά. Έτσι, στις 31 Ιανουαρίου ανακοινώθηκε επίσημα στους Αμερικανούς πως από την επόμενη ημέρα τα γερμανικά υποβρύχια θα βύθιζαν χωρίς προειδοποίηση όλα τα πλοία εμπολέμων ή ουδετέρων που θα εισέρχονταν στη γερμανική εμπόλεμη ζώνη, σε θαλάσσιες περιοχές γύρω από τις εχθρικές χώρες.\nΜεγάλη ήταν η απογοήτευση του Wilson από την αλλαγή της Γερμανικής πολιτικής. Η μέχρι τότε στάση της χώρας του στο ζήτημα του υποβρυχιακού πολέμου υπαγόρευε τη διακοπή των διπλωματικών σχέσεων με τη Γερμανία, πράγμα που ο Wilson ανακοίνωσε με ομιλία του στο Κογκρέσο στις 3 Φεβρουαρίου. Δεν ήταν όμως ακόμη διατεθειμένος να κηρύξει τον πόλεμο. Σε συνομιλία του με τον House και παρά την αντίθετη άποψη του έμπιστου συμβούλου του, ο Wilson δήλωσε ότι θα έκανε ό,τι μπορούσε για να αποφύγει την πολεμική εμπλοκή της χώρας του. Για αυτό και στην ομιλία του, έκανε λόγο για ειλικρινή φιλία ανάμεσα στον αμερικανικό και το γερμανικό λαό και την επιθυμία του για ειρηνικές σχέσεις με την κυβέρνηση που τον εκπροσωπούσε.\nΜέχρι τα μέσα Μαρτίου όμως, τα γεγονότα τον είχαν οδηγήσει σε διαφορετική θεώρηση των πραγμάτων. Με την επανάληψη του υποβρυχιακού πολέμου άρχισαν να βυθίζονται περισσότερα πλοία, συμπεριλαμβανομένων και αμερικανικών, με μεγάλες απώλειες σε ανθρώπινες ζωές. Φοβούμενοι τα υποβρύχια οι Αμερικανοί πλοιοκτήτες άρχισαν να ματαιώνουν τον απόπλου των πλοίων τους. Τα εμπορεύματα άρχισαν να στοιβάζονται στα αμερικανικά λιμάνια και η αμερικανική οικονομία να απειλείται με κρίση. Στις 25 Φεβρουαρίου έφθασε στα χέρια του Wilson, από τους Βρετανούς που το είχαν υποκλέψει και αποκρυπτογραφήσει, τηλεγράφημα του Γερμανού Υπουργού Εξωτερικών, Alfred Zimmermann, με ημερομηνία 16 Ιανουαρίου, προς τον Γερμανό πρέσβη στην Πόλη του Μεξικού. Με την επανάληψη του υποβρυχιακού πολέμου που είχε αποφασιστεί, ήταν πιθανό οι Ηνωμένες Πολιτείες να εμπλακούν στον πόλεμο στο πλευρό των Συμμάχων. Σε αυτή την περίπτωση έπρεπε ο Γερμανός πρέσβης να ενθαρρύνει τη συμμετοχή στον πόλεμο του Μεξικού κατά των Ηνωμένων Πολιτειών, με αντάλλαγμα μεγάλη οικονομική βοήθεια και την ανάκτηση πρώην μεξικανικών εδαφών στο Τέξας, το Νέο Μεξικό και την Αριζόνα.\nΤο τηλεγράφημα Zimmermann σε κρυπτογραφικό κώδικα.\nΗ κυβέρνηση του Μεξικού δεν έδειξε ενδιαφέρον για τη γερμανική πρόταση. Το τηλεγράφημα Zimmermann όμως, βοήθησε στην εξέλιξη της σκέψης του Αμερικανού προέδρου. Η Γερμανία είχε όχι μόνον αποφασίσει την κλιμάκωση της σύρραξης ενώ ακόμη συζητούσε για ειρήνη με τις Ηνωμένες Πολιτείες, αλλά σχεδίαζε και μια «πισώπλατη μαχαιριά». Ο Wilson αποφάσισε να σκληρύνει τη στάση του, ζητώντας την έγκριση του Κογκρέσου για τον πολεμικό εξοπλισμό των αμερικανικών εμπορικών πλοίων, που θα τους έδινε τη δυνατότητα ένοπλης αντίστασης κατά των γερμανικών υποβρυχίων. Μια μικρή ομάδα απομονωτιστών, κατά του πολέμου, Γερουσιαστών, εκμεταλλευόμενοι διαδικαστικές δυνατότητες δεν επέτρεψαν τη λήψη απόφασης. Με ένα νομικό ελιγμό ο Wilson τους αγνόησε και έδωσε εντολή στο πολεμικό ναυτικό να εξοπλίσει εμπορικά πλοία με πυροβόλα και να διαθέσει προσωπικό για την επάνδρωσή τους.\nΣτις 12 Μαρτίου, επανάσταση στη Ρωσία (που προηγήθηκε εκείνης των Μπολσεβίκων) οδήγησε στην κατάλυση του τσαρικού καθεστώτος. Ήταν τώρα ευκολότερο για τους Αμερικανούς να ταυτιστούν με τον αγώνα των Συμμάχων, των φιλελευθέρων δημοκρατιών της Γαλλίας και της Βρετανίας, που μάχονταν ενάντια στα καταπιεστικά και αυταρχικά καθεστώτα των Κεντρικών Δυνάμεων. Ο Wilson είδε την επανάσταση στη Ρωσία σαν ένα παλλιροϊκό κύμα φιλελευθερισμού που η αμερικανική συμμετοχή στον πόλεμο θα μπορούσε να βοηθήσει να επεκταθεί στη Γερμανία και στην Αυστρία. Δεν είχε όμως ακόμη πεισθεί αν έπρεπε να κάνει το μοιραίο βήμα. Στις 20 Μαρτίου συγκάλεσε υπουργικό συμβούλιο και ζήτησε τη γνώμη των μελών της κυβέρνησης. Ομόφωνα τα μέλη του υπουργικού συμβουλίου τάχθηκαν υπέρ του πολέμου. Ο ίδιος επιφυλάχθηκε να δεσμευτεί.\nΟ στρατηγός John Pershing, διοικητής του Αμερικανικού Εκστρατευτικού Σώματος, αποβιβάζεται στη Γαλλία.\nΣτις 2 Απριλίου, σε κοινή συνεδρίαση της Βουλής των Αντιπροσώπων και της Γερουσίας, ο Αμερικανός πρόεδρος ζήτησε από το Κογκρέσο την κήρυξη πολέμου κατά της Γερμανίας. Στην ομιλία του επισήμανε πως μετά την επανάληψη του χωρίς περιορισμούς υποβρυχιακού πολέμου, που έπληττε τα αμερικανικά συμφέροντα, αποδείκνυε την ασυμβίβαστη σκληρότητα της Γερμανίας, αλλά και την αδυναμία συνεννόησης μαζί της, η χώρα του δεν είχε άλλη επιλογή. Οι Ηνωμένες Πολιτείες όμως δεν επεδίωκαν «κατάκτηση και κυριαρχία», ούτε διάκειντο εχθρικά απέναντι στο γερμανικό λαό. Θα πολεμούσαν γιατί «ο κόσμος πρέπει να γίνει ασφαλής για τη δημοκρατία». Με την εξάλειψη του αυταρχισμού και την ενίσχυση των δημοκρατιών οι Ηνωμένες Πολιτείες θα επιτύγχαναν την εδραίωση της παγκόσμιας ειρήνης, γιατί οι λαοί της γης, όταν οι ίδιοι καθορίζουν την τύχη τους προτιμούν την ειρήνη και το σεβασμό της διεθνούς νομιμότητας από τον πόλεμο και την επιθετική συμπεριφορά. Ο Wilson επανέλαβε τη δέσμευση της χώρας του να αναλάβει μεταπολεμικά ευθύνες για τη θεσμοποιημένη διατήρηση της διεθνούς ειρήνης, μια εξαγγελία που δεν έτυχε ιδιαίτερης προσοχής. Με την έγκριση του προεδρικού αιτήματος από το Κογκρέσο με μεγάλες πλειοψηφίες, οι Ηνωμένες Πολιτείες έγιναν εμπόλεμη χώρα στις 6 Απριλίου του 1917. Η κοινή γνώμη ήταν σύμφωνη με την απόφαση της πολιτικής ηγεσίας. Από 68 εφημερίδες που εξετάστηκαν σε σχετική έρευνα, οι 67 ήταν υπέρ του πολέμου. Ο απάνθρωπος υποβρυχιακός πόλεμος, τα οικονομικά συμφέροντα, η Συμμαχική προπαγάνδα, το τηλεγράφημα Zimmermann που ο Wilson είχε δημοσιοποιήσει, η πολιτική τους ιδεολογία και για τους πιο ενημερωμένους οι γεωπολιτικές επιδιώξεις της Γερμνανίας, είχαν οδηγήσει τους Αμερικανούς στο συμπέρασμα ότι η επικράτηση των Κεντρικών Δυνάμεων θα τους έβλαπτε ηθικά, πολιτικά και οικονομικά. Λογικό λοιπόν βήμα αποτελούσε η εμπλοκή της χώρας τους στον πόλεμο για την αποτροπή μιας τέτοιας εξέλιξης. Πολλοί πάλι, ήταν απλά ικανοποιημένοι με το τέλος της αβεβαιότητας και τη διασαφήνιση του ρόλου της χώρας τους στη μεγάλη διεθνή αναταραχή.\nΑμερικανοί στρατιώτες στην πρώτη γραμμή του μετώπου το 1918.\nΠοιοι όμως ήταν τελικά οι λόγοι που οδήγησαν τον Πρόεδρο Wilson στη μοιραία απόφαση; Η ομιλία του στο Κογκρέσο στις 2 Ιουλίου αποτελεί έναν χρήσιμο οδηγό, ως πολιτικό κείμενο όμως, με πολιτικούς στόχους, δεν είναι επαρκής. Είναι ανάγκη να ανατρέξουμε στα γεγονότα, στα έγγραφα και στις συνομιλίες ενός πολύπλοκου χαρακτήρα, για να κατανοήσουμε τη σκέψη του. Η απόφαση του Wilson φαίνεται να αποτελεί συνδυασμό διαφόρων παραγόντων. Ένας από αυτούς ήταν η προστασία των δικαιωμάτων των ουδετέρων και ευρύτερα της διεθνούς νομιμότητας (η Γερμανία είχε εισβάλει στο Βέλγιο αν και είχε εγγυηθεί την εδαφική του ακεραιότητα) με ιδιαίτερο τρόπο όμως (ανοχή βρετανικών παρανομιών) που παραπέμπει στον επόμενο και άρρηκτα συνδεδεμένο με τον πρώτο λόγο: την προστασία των αμερικανικών εμπορικών και οικονομικών συμφερόντων που πλήττονταν από τον γερμανικό υποβρυχιακό πόλεμο. Επιπλέον, ο Wilson συμμερίζονταν τις απόψεις των στενών συνεργατών του για την επιθετικότητα και την ιμπεριαλιστική διάθεση της Γερμανίας που αναπόφευκτα θα απειλούσε τόσο την ασφάλεια όσο και την προνομιούχο θέση των Ηνωμένων Πολιτειών στο Δυτικό Ημισφαίριο. Αντίθετα, η υπάρχουσα κατάσταση και ιδιαίτερα η κατά θάλασσα κυριαρχία της Μεγάλης Βρετανίας, ευνοούσε τα συμφέροντα των Ηνωμένων Πολιτειών, των οποίων τα κεκτημένα και οι διεκδικήσεις είχαν αναγνωριστεί και γινόταν σεβαστά από τη Μεγάλη αυτή Δύναμη. Για λόγους ιδεολογικούς επίσης, την προσήλωσή του στο φιλελευθερισμό και τη δημοκρατία, ο Wilson απεύχονταν την επικράτηση των Γερμανών. Δεν πρέπει, τέλος, να υποτιμηθεί το όραμα του Wilson για τη ριζική αναμόρφωση της παγκόσμιας κοινωνίας και την εξάλειψη του πολέμου. Από το 1914 ο Wilson είχε δείξει ενδιαφέρον για κάποια μορφή διεθνούς συνεργασίας που θα βοηθούσε στην εδραίωση της παγκόσμιας ειρήνης και θα αντιμετώπιζε με συλλογική δράση όσους την απειλούσαν. Κατά την περίοδο της ουδετερότητας δεσμεύτηκε να πρωτοστατήσει η χώρα του σε μια τέτοια πρωτοβουλία και αναφέρθηκε στη δέσμευση αυτή σαν έναν από τους λόγους συμμετοχής της στον πόλεμο.\nΟ Wilson ήθελε να χρησιμοποιήσει την ισχύ των Ηνωμένων Πολιτειών και το ρόλο τους στην πολεμική προσπάθεια για να δημιουργήσει έναν τέτοιο διεθνή οργανισμό και να αναγκάσει τις νικήτριες δυνάμεις να τον ακολουθήσουν. Ήταν ανάγκη λοιπόν, να συμμετάσχει στον πόλεμο και στη Διάσκεψη Ειρήνης που θα ακολουθούσε, όπου θα προωθούσε με τον καλύτερο τρόπο το μεγαλεπίβολο σχέδιό του αλλά και θα προστάτευε τα αμερικανικά συμφέροντα στα πλαίσια του μεταπολεμικού διεθνούς καθεστώτος. Το όραμα λοιπόν μιας διαρκούς παγκόσμιας ειρήνης και ενός πολέμου που θα ήταν ο τελευταίος φαίνεται να επηρέασε αποφασιστικά τη σκέψη του ιδεαλιστή, ευσεβούς Αμερικανού προέδρου στο να ξεπεράσει τις επιφυλάξεις του και να οδηγήσει τη χώρα του σε μια μεγάλη και αβέβαιη δοκιμασία. Αυτό προκύπτει και από την αταλάντευτη προσήλωση με την οποία ο Wilson επιδίωξε και πέτυχε την δημιουργία της Κοινωνίας των Εθνών μετά το τέλος του πολέμου.\nΟ Θεοδόσης Καρβουναράκης είναι Καθηγητής της Διπλωματικής Ιστορίας της Ευρώπης και των ΗΠΑ στο Τμήμα Διεθνών και Ευρωπαϊκών Σπουδών του Πανεπιστημίου Μακεδονίας\nThe Century: America’s Time – 1914-1919: Shell Shock\nAmbrosius Lloyd,’’Wilsonian Statecraft’’, Scholarly Resources, Wilmington, DE 1991.\nBass Herbert(ed.),’’America’s Entry into World War I. Submarines, Sentiment or Security’’, Holt, Rinehart and Winston, New York, 1964.\nBlake Nelson. Barck Oscar,’’ The United States in its World Relations’’, McGraw-Hill, New York, 1960.\nClements Kendrick ‘’Woodrow Wilson.World Statesman’’, Ivan R. Dee, Chicago, Illinois, 1999.\nDoenecke Justus ‘’Nothing Less Than War’’, The University Press of Kentucky, Lexington, Kentucky 2011.\nGilbert Martin,’’The First World War. A Complete History’’, Henry Holt and Company, N.York, 1994.\nGregory Ross ‘’The Origins of American Intervention in the First World War’’ Norton, New York, 1971.\nHunt Michael, “Crises in U.S. Foreign Policy”, Yale University Press, New Haven, 1996.\nKeene Jennifer ‘’ The United States and the First World War’’, Longman, New York, 2000.\nLaFeber Walter, “The American Age. United States Foreign Policy at Home and Abroad Since 1750.” Norton, New York, 1989.\nLink Arthur, ‘’Woodrow Wilson. Revolution, War and Peace’’, Harlan Davidson, Arlington Heights, Illinois, 1979.\nMay Ernest, ‘’The World War and American Isolation:1914-1917’’, Harvard University Press, Cambridge, Mass.1959.\nPaterson T., Clifford J.G., Hagan K., ‘’American Foreign Relations vol. 2. Since 1895’’, Hougthon, Mifflin Co., New York, 2000.\nSmith Daniel M., “The Great Departure. The United States and World War I”. Alfred A. Knopf, New York, 1965.\nStevenson David, ‘’The First World War and International Politics’’, Oxford University Press, New York 1991.\nStrachan Hew, ‘’The First World War. A New Illustrated History’’, Simon & Schuster, London, 2003.\nZeman Z.A.B.,’’The Gentlemen Negotiators. A Diplomatic History of World War I’’, Macmillan, New York, 1971.\n Μέχρι και την έξοδο των Ηνωμένων Πολιτειών στον πόλεμο όμως, το 1917, οι αμυντικές τους δαπάνες ήταν πολύ περιορισμένες. Ο στρατός ξηράς αριθμούσε μόλις 100.000 άντρες.\n Σύμφωνα με τον Theodore Roosevelt ( πρόεδρος των Ηνωμένων Πολιτειών, 1901-1909) η Γερμανία ήταν ‘’Η μόνη Δύναμη με την οποία υπάρχει εύλογη πιθανότητα ή ενδεχόμενο να συγκρουστούμε στο μέλλον’’, Simms Brendan ‘’Europe.The struggle for supremacy.1453 to the present.’’ Allen Lane, London, 2013, σ.273\n Hunt Michael, “Crises in U.S. Foreign Policy”, Yale University Press, New Haven, 1996, σσ. 26-27. Gregory Ross, “The Origins of American Intervention in the First World War” Norton & Company, New York, 1971, σσ. 44-45.\n Σε συνάντησή τους το Νοέμβριο του 1914, ο φίλος και σύμβουλος του προέδρου, Συνταγματάρχης House, διαπιστώνει την αδυναμία του Υπουργού Εξωτερικών να κατανοήσει τις ευρύτερες επιπτώσεις του Ευρωπαϊκού Πολέμου για το Διεθνές Σύστημα και ειδικά για τις Ηνωμένες Πολιτείες. «Μιλούσε τόσο αθώα όσο ο μικρός μου εγγονός», σχολιάζει. Smith Daniel M., “The Great Departure. The United States and World War I”. Alfred A. Knopf, New York, 1965, σ. 16.\n ο.π. σελ. 19.\n ο.π., σελ. 23.\n Hunt, σελ. 27.\n Με συνεχείς αναφορές του κατά τη διάρκεια του καλοκαιριού του 1916, ο Βρετανός πρέσβης στην Ουάσινγκτον ενημέρωνε τον Grey ότι ο Wilson θα έχανε οπωσδήποτε στις επερχόμενες εκλογές. Οι πολιτικές πρωτοβουλίες του Wilson θα μπορούσαν να εγκαταλειφθούν από τον νέο πρόεδρο. Ήταν αβέβαιο επίσης αν το Κογκρέσο θα έδινε την συγκατάθεσή του για την κήρυξη του πολέμου, όπως απαιτούσε το αμερικανικό Σύνταγμα. Link Arthur, ‘’Woodrow Wilson. Revolution, War and Peace’’, Harlan Davidson, Arlington Heights, Illinois, 1979. σ.51\n Σε συνάντηση του υπουργικού συμβουλίου επιβεβαίωσε επίσης ότι θα προτιμούσε ο πόλεμος να τελειώσει χωρίς νικητή. ο.π. σ.65\n Για παράδειγμα η ελευθερία της ναυσιπλοΐας και του εμπορίου. Σε μυστική διάσκεψη στο Παρίσι το 1916, οι Σύμμαχοι είχαν αποφασίσει να δημιουργήσουν μεταπολεμικά φραγμούς στην πρόσβαση των Αμερικανών στις διεθνείς αγορές, γιατί φοβούνταν τη μεγάλη τους ανταγωνιστικότητα. Ο Wilson είχε επίσης σχολιάσει ότι ήταν ανάγκη οι Ηνωμένες Πολιτείες να πολεμήσουν. Αλλιώς, όταν συνέρχονταν η Διάσκεψη Ειρήνης, θα έπρεπε να αρκεστούν «να φωνάζουν» προς τους συμμετέχοντες «από μια χαραμάδα της πόρτας». LaFeber Walter, “The American Age. United States Foreign Policy at Home and Abroad Since 1750.” Norton, New York, 1989. σ.σ. 275.279\nΧρήστος Χρηστίδης: Η «συμφωνία του Τατοΐου»\nΓιάννης Μουρέλος: Η απεικόνιση της ελληνικής αρχαιότητας μέσα από τη γαλλική μουσική των αρχών του 20ού αιώνα\nΚέντρο Ελληνικών Ερευνών του Πανεπιστημίου Harvard USA 03 Μαΐ , 2016\nFBI records 21 Μαΐ , 2016\nStadsarchief | Gemeente ‘s-Hertogenbosch 26 Μαΐ , 2016


Παραδοσιακές γιορτές & πανηγύρια | Εορτές & Φεστιβάλ | Για την περιοχή | Μήλος | Περιοχές | WonderGreece.gr\nΠάσχα: Στον Άγιο Σπυρίδωνα γίνεται το κάψιμο του Ιούδα.\nΠάσχα: Διαγωνισμός 2 χωριών του Τριοβασάλου και του Πέρα Τριοβασάλου με νικητή αυτό που θα προκαλέσει το μεγαλύτερο θόρυβο από δυναμίτες.\nΙούνιος: 50 ημέρες μετά το Πάσχα: του Αγίου Πνεύματος στην Αγία Τριάδα στον Αδάμαντα.\nΙούνιος: Των Αγίων Πάντων στις Κατακόμβες (κινητή εορτή).\n1 Ιουλίου: Πανηγύρι των Αγίων Αναργύρων.\n6 Ιουλίου: Πανηγύρι της Αγίας Κυριακής.\n17 Ιουλίου: Πανηγύρι της Αγία Μαρίνας στον Αδάμαντα.\n19 Ιουλίου: Πανηγύρι του Προφήτη Ηλία στο Χάλακα.\n21 Ιουλίου: Της Αγίας Μαρκέλλας στον Κήπο.\n25 Ιουλίου: Της Αγίας Παρασκευή στα Πολλώνια.\n26 Ιουλίου: Του Αγίου Παντελεήμονα στα Πλακωτά.\n27 Ιουλίου: Του Αγίου Παντελεήμονα στο Εμπορειό.\n31 Ιουλίου: Πρόοδος του Τιμίου Σταυρού στις Πλάκες.\n14 Αυγούστου: Στην Κοίμηση της Θεοτόκου στη Ζεφύρια.\n15 Αυγούστου: Στην Κοίμηση της Θεοτόκου και στην Αγία Τριάδα στον Αδάμαντα.\n17 Αυγούστου: Στον Άγιο Φλώρο στην Κώμια.\n22 Αυγούστου: Στην Παναγία τη Γιάτρισσα στην Κώμια.\n22 Αυγούστου: Στην Παναγία του Κήπου.\n22 Αυγούστου: Στην Παναγία τη Φανερωμένη στην Τρυπητή.\n24 Αυγούστου: Στην Παναγία τη Γιάτρισσα στον Κήπο.\n26 Αυγούστου: Στον Άγιο Φανούριο στα Πολλώνία.\n28 Αυγούστου: Στον Άγιο Ιωάννη τον Πρόδρομο στις Αγριλιές.\n29 Αυγούστου: Στον Άγιο Αλέξανδρο στου Κατσούλη.\n31 Αυγούστου: Οι Φωτιές του Κυριαύγουστου, μεγάλο πανηγύρι στην πλατεία της Τρυπητής.\n6 Σεπτεμβρίου: Στον Άγιο Σώστη, στον Προβατά.\n7 Σεπτεμβρίου: Στην Παναγία την Ελεούσα στα Ψαθάδικα.\n8 Σεπτεμβρίου: Στην Παναγία την Κορφιάτισσα στην Πλάκα.\n13 Σεπτεμβρίου: Του Σταυρού.\n16 Σεπτεμβρίου: Στον Άγιο Ιωάννη στο Χάλακα.\n17 Σεπτεμβρίου: Στην Αγία Σοφία στον Χάλακα.


Νίκος Κοτζιάς: "Δεν είμαστε καθόλου ικανοποιημένοι από τη συμπεριφορά του ΣΥΡΙΖΑ απέναντί μας" - Ανοιχτό Παράθυρο\nHomeΣυνεντεύξειςΝίκος Κοτζιάς: «Δεν είμαστε καθόλου ικανοποιημένοι από τη συμπεριφορά του ΣΥΡΙΖΑ απέναντί μας»\n25 Μαΐου 2020 Συνεντεύξεις\nΗ εικόνα που κατασκεύασε η κυβέρνηση για τον εαυτό της μαζί με τα ΜΜΕ είναι το μόνο πετυχημένο έργο της\nΜιλάμε για την αριστερά ως πολιτικό ρεύμα και κίνημα. Όχι για συνδικάτο\nΤο ΚΙΝΑΛ είναι ένα μικρό κόμμα με δύο ψυχές και δύο αναγνώσεις της ίδιας της ιστορίας του\nΌπως ο ΣΥΡΙΖΑ και το ΜΕΡΑ25, έτσι και το ΚΚΕ για πρώτη φορά στην ιστορία των προοδευτικών δυνάμεων δεν έχει πολιτική συμμαχιών\nΤη στάση της κυβέρνησης έναντι της Τουρκίας ευγενικά θα την έλεγα προβληματική. Κυριολεκτώντας θα την έλεγα επικίνδυνη.\nΜε ανησυχεί το γεγονός ότι πιέζοντας λαμβάνει αυτά που απαιτεί. Ότι η Ελλάδα υποχωρεί όχι από την πίεση πραγματικών γεγονότων\nΕμείς στο ΠΡΑΤΤΩ λέμε ότι η Ελλάδα πρέπει να αξιοποιήσει με τρόπο σοφό όλα τα δικαιώματά της. Όλοι οφείλουν να γνωρίζουν, ότι δεν παραιτείται από αυτά».


Εύβοια: Λήστεψαν ταχυδρόμο και τον έδεσαν σε δέντρο!\n03/05/2018, 11:34 4\nΟι αδίστακτοι κακοποιοί του άρπαξαν 21.000 ευρώ που προοριζόταν για την καταβολή συντάξεων στους κατοίκους της περιοχής\nΝαι δεν είχαν άλλη δουλειά οι ληστές παρά να δένουν ταχυδρόμους σε δέντρα! Κάτι άλλο συμβαίνει...\nKAΠΟΙΑ ΣΤΙΓΜΗ Ο ΤΡΟΠΟΣ ΠΛΗΡΩΜΗΣ ΤΩΝ ΣΥΝΤΑΞΕΩΝ ΑΠΟ ΤΟΥΣ ΤΑΧΥΔΡΟΜΟΥΣ ΠΡΕΠΕΙ ΝΑ ΑΛΑΞΕΙ ! ΣΤΗΝ ΠΕΡΙΟΧΗ ΜΟΥ ΣΤΑΜΑΤΟΥΝ ΣΤΗΝ ΜΕΣΗ ΤΟΝ ΔΡΟΜΟ ΚΑΙ ΜΟΙΡΑΖΟΥΝ ΤΙΣ ΣΥΝΤΑΞΕΙΣ !! ΑΛΛΑ ΤΟ ΔΙΚΑΙΟΛΟΓΩ ΑΥΤΟ ΕΠΕΙΔΗ ΔΕΝ ΔΙΑΦΕΡΟΥΜΕ ΚΑΙ ΠΟΛΥ ΑΠΟ ΤΗΝ ΑΦΡΙΚΗ ΠΑΡΑ ΜΟΝΟ ΣΤΗΝ ΚΑΘΑΡΙΟΤΗΤΑ ΚΑΙ ΣΕ ΕΝΑΝ ΠΟΛΙΤΙΣΜΟ ΑΡΧΑΙΟ ΠΟΥ ΕΧΟΥΜΕ !\nH περιοχή της Aιδηψού έχει τουλάχιστον 2.000 Αλβανούς...\nΑΠ ΤΟΝ ΤΑΧΥΔΡΟΜΟ ΞΕΚΙΝΗΣΤΕ ΚΑΙ ΘΑ ΒΡΕΙΤΕ ΟΛΕΣ ΤΙΣ ΑΠΑΝΤΗΣΕΙΣ


Ο Β.Σιδέρης κόβει πίτα 20.200 ευρώ και με χρηματοδότηση Τατούλη - Παραπολιτικά Αργολίδα\nΟ Β.Σιδέρης κόβει πίτα 20.200 ευρώ και με χρηματοδότηση Τατούλη\nΚοίταζα το ποσό που ενέκρινε ο Πέτρος Τατούλης για την κοπή της πίτας της ΕΠΣ Αργολίδας και έπαθα σοκ. Δεν μπορεί λέω ο προϋπολογισμός για μια κοπή πίτας, που την χαρακτήρισαν και γιορτή ποδοσφαίρου, να επιχορηγείται με το ποσό των 20.200 ευρώ… Ναι, ναι το γράφω και ολογράφως για να μην νομίζετε ότι διαβάζετε λάθος ΕΙΚΟΣΙ ΧΙΛΙΑΔΕΣ ΔΙΑΚΟΣΙΑ ΕΥΡΩ!!! Η Περιφέρεια δίνει τα 11.900 ευρω.\nΕίναι ή όχι σκανδαλώδης σπατάλη δημοσίου χρήματος και εν τέλει με ποια σκοπιμότητα; Ομως αυτοί που εξυπηρετούνται πολιτικά απο την φιέστα αυτή, μήπως είναι ο τοπικός αντιπεριφερειάρχης που κάνει προεκλογικό αγώνα για δήμαρχος, ή ο πρόεδρος της ΕΠΣ Αργολίδας που κάνει προεκλογικό αγώνα για περιφερειακός σύμβουλος ή και ο ίδιος ο κ Τατούλης ή και όλοι αυτοί μαζί ; Την απάντηση θα την δώσει ο καθένας από σάς. Μήπως ξέροντας πως αδυνατούν να κάνουν μια αξιοπρεπή προεκλογική συγκέντρωση, βρήκαν ως πρόσχημα την δήθεν γιορτή ποδοσφαίρου, που στην πραγματικότητα δεν είναι τίποτα παραπάνω από μια κοπή πίτας για να μαζέψουν κόσμο; Εάν είναι έτσι όπως φαίνεται, δυστυχώς η πολιτική κατρακύλα των Τατούλη-Σιδέρη συνεχίζεται και δεν έχει τελειωμό. Δεν κρατούν πλέον ούτε τα προσχήματα . Βέβαια να μην παραλείψουμε πως η Π.Ε. Αργολίδας συνδιοργανώνει και για όσους πιστεύουν πως ο Τατούλης δεν έχει καλές σχέσεις με τον Χειβιδόπουλο εδώ απλά γελάμε. Αφού ο Σιδέρης στηρίζει Χειβιδόπουλο και ο Χειβιδόπουλος στηρίζει Σιδέρη και οι Τατούλης και Χειβιδόπουλος δεν αλληλοστηρίζονται; Όμως η πραγματικότητα φωτογραφίζει πως τόσα λεφτά των πολιτών πάνε σε μια κατ΄ουσίαν προεκλογική τους φιέστα και προβολή. Βέβαια γεννιόνται και άλλου είδους ερωτήματα όπως π.χ. γιατί η ΕΠΣΑ ζητάει από Χειβιδόπουλο και Τατούλη οικονομική ενίσχυση, δεν έχει λεφτά η ΕΠΣ Αργολίδας να κόψει μια πίτα & να κάνει αυτή την εκδήλωση ; Τόσες εκδηλώσεις έχει κάνει στο παρελθόν . Ή αν π.χ. τελικά έβαλε χρήματα και η ΕΠΣΑ , πόσο τελικά στοίχισε όλη αυτή η φιέστα ; Το θέμα αυτό το αναφέρουμε όπως θα κάνουμε και για και ότιδήποτε άλλο σχετικό και με οποιονδήποτε , γιατί αν πιστεύουν κάποιοι πως θα κάνουν ό,τι θέλουν για προσωπική τους προβολή με δημόσιο χρήμα , κάνουν μεγάλο λάθος. Η απερχόμενη περιφερειακή αρχή θα είναι πολιτικά υπόλογη με τέτοιου είδους κινήσεις και ο κόσμος έχει ξυπνήσει και βλέπει και πίσω από την κουρτίνα και αναζητά ολοένα και περισσότερο την ουσία, ειδικά όταν πληρώνει αυτός το λογαριασμό χωρίς λόγο!\nΟ Βουλευτής Αργολίδας της Νέας Δημοκρατίας κ. Γιάννης Ανδριανός παρευρέθηκε στην εκδήλωση για την ίδρυση του Διεθνούς Δικτύου Αρχαίων Ασκληπιείων «Οι Δρόμοι της Ίασης που πραγματοποιήθηκε στο Κεντρικό Κτήριο του Πανεπιστημίου Αθηνών. Ο κ. Ανδριανός τόνισε μεταξύ άλλων τα εξής: «Θέλω να συγχαρώ όλες και όλους όσοι συνέβαλαν στην πραγματοποίηση αυτής της εκδήλωσης για την […]\nΠολιτική Απρίλιος 2, 2019\nΟνομάζομαι Κωστόπουλος Παναγιώτης, είμαι παντρεμένος με την Γιαννούλη Παναγιώτα και έχουμε δύο παιδιά, τον Κωνσταντίνο και την Ιωάννα. Μεγάλωσα και ζω στην Ασίνη Δήμου Ναυπλιέων και τα τελευταία δεκατέσσερα χρόνια ασκώ το επάγγελμα του αυτοκινητιστή. Μετά από την τιμητική πρόταση του νυν Δημάρχου, κ. Δημητρίου Κωστούρου, αποφάσισα να ασχοληθώ ενεργά και σε αυτή την […]


Tech trends 2019 - Μία χρονιά γεμάτη εκπλήξεις από την LG Electronics | techpress.gr\nArchive-HOME / Αξίζει να δείτε / Tech trends 2019 – Μία χρονιά γεμάτη εκπλήξεις από την LG Electronics\nΤο 2018 αποδείχθηκε ένα συναρπαστικό έτος για τον τομέα της τεχνολογίας. Οι βασικές αρχές του AI (Artificial Intelligence) τέθηκαν σε εφαρμογή, τα ρομπότ μπορούν τώρα να βοηθούν με τις δουλειές του σπιτιού και οι τηλεοράσεις είναι τόσο λεπτές που μπορούν να πάρουν τη θέση των πινάκων ζωγραφικής στο σαλόνι! Το μέλλον φαίνεται συναρπαστικό, με την LG Electronics (LG) να πρωτοστατεί στις καταναλωτικές ηλεκτρονικές συσκευές μέσω των διαφόρων τεχνολογιών αιχμής.\nH εταιρεία έχει τις δυνατότητες έρευνας και ανάπτυξης για να καταστεί ένας σημαντικός παίκτης όταν λανσαριστεί η νέα γενιά ρομπότ στην αγορά. Στην πραγματικότητα, η διαδικασία αυτή έχει ήδη ξεκινήσει καθώς η LG συνεργάζεται ενεργά με καθιερωμένες εταιρείες της συγκεκριμένης βιομηχανίας για να αναπτύξει ρομπότ που μαθαίνουν και εξελίσσονται ακολουθώντας τους ανθρώπους στην καθημερινότητά τους.\nΜετά την κυκλοφορία του LG ThinQ νωρίτερα μέσα στο έτος, η LG επικεντρώθηκε στην ανάδειξη του αντίκτυπου που έχει το ζωντανό οικοσύστημά της, χάρη στην ενσωματωμένη τεχνολογία τεχνητής νοημοσύνης, η οποία βασίζεται στη στρατηγική της ανοιχτής πλατφόρμας, ανοιχτής εταιρικής σχέσης, και ανοιχτής συνδεσιμότητας. Συνδυάζοντας το edge computing, τα big data καθώς και την αξιοποίηση της ενισχυμένης συνδεσιμότητας του 5G, η τεχνητή νοημοσύνη θα φέρει σε κάθε πτυχή της ζωής μας μια απρόσκοπτη εμπειρία διασύνδεσης.\nΤέλος, σε τοπικό επίπεδο στον τομέα της οικιακής ψυχαγωγίας, η εταιρεία μέσα στο 2019 θα λανσάρει την πρώτη LG τηλεόραση 8Κ OLED 88 ιντσών η οποία διαθέτει πάνω από 33 εκατομμύρια αυτοφωτιζόμενα pixels προσφέροντας ασύγκριτο λόγο αντίθεσης και απόλυτο μαύρο χρώμα όπως ορίζει το υψηλό επίπεδο ποιότητας εικόνας των OLED τηλεοράσεων.\nΗ τεχνητή νοημοσύνη, οι προηγμένες τηλεοράσεις και το γρηγορότερο διαδίκτυο είναι οι τάσεις που αναμένονται για το επόμενο έτος, με την LG να είναι έτοιμη για την πρόκληση.\n19 Δεκεμβρίου, 2018|Tags: LG Electronics, Tech trends 2019|


Ποιες επιχειρήσεις θα φορολογηθούν με συντελεστή 29% και ποιες με συντελεστές 26% και 33% (κλιμακωτά) από την 1/1/2015 Από τον Ορέστη Σειμένη Φοροτεχνικό-Συγγραφέα – Business Management – Πέτρος Νταΐδης και Συνεργάτες\nΠοιες επιχειρήσεις θα φορολογηθούν με συντελεστή 29% και ποιες με συντελεστές 26% και 33% (κλιμακωτά) από την 1/1/2015 Από τον Ορέστη Σειμένη Φοροτεχνικό-Συγγραφέα\nΑ) Με τον συντελεστή 29% θα φορολογηθούν από την 1/1/2015 τα κέρδη ως παρακάτω:\nΤα κέρδη από επιχειρηματική δραστηριότητα που αποκτούν τα νομικά πρόσωπα και οι νομικές οντότητες που τηρούν διπλογραφικά βιβλία, δηλαδή :\nα) οι κεφαλαιουχικές εταιρείες που συστήθηκαν στην ημεδαπή ή την αλλοδαπή, (Α.Ε., Ε.Π.Ε., Ι.Κ.Ε., ΤΡΑΠΕΖΕΣ κλπ)\nβ) οι προσωπικές εταιρείες που συστήθηκαν στην ημεδαπή ή την αλλοδαπή, (Ο.Ε., Ε.Ε.)\nΕπίσης με συντελεστή 29% φορολογούνται τα κέρδη των μη κερδοσκοπικου χαρακτήρα νομικών προσώπων δημοσίου ή ιδιωτικου δικαίου τα οποία τηρούν απλογραφικά βιβλία που έχουν συσταθεί στην ημεδαπή ή αλλοδαπή και στα οποία περιλαμβάνονται κάθε είδους Σωματεία και Ιδρύματα (με εξαίρεση μόνο τα κάθε είδους έσοδα που πραγματοποιούνται κατά την επιδίωξη της εκπλήρωσης του σκοπού τους,τα οποία δεν αποτελούν αντικείμενο φόρου).\nΒ) Με τους συντελεστές 26% (για κέρδη μέχρι 50.000€)\nκαι 33% (για κέρδη από 50.001€ και πάνω)\nθα φορολογηθούν από την 1/1/2015 τα κέρδη των παρακάτω επιχειρήσεων που τηρούν απλογραφικά βιβλία :\nβ) οι προσωπικές εταιρείες που συστήθηκαν στην ημεδαπή ή την αλλοδαπή, (Ο.Ε. Ε.Ε.)\nζ) οι νομικές οντότητες που ορίζονται στο άρθρο 2 του Κ.Φ.Ε. και δεν περιλαμβάνονται σε μια από τις προηγούμενες περιπτώσεις\nΚάθε μόρφωμα εταιρικής ή μη οργάνωσης και κερδοσκοπικού ή μη χαρακτήρα που δεν είναι φυσικό ή νομικό πρόσωπο, όπως ιδίως, οργανισμός, υπεράκτια ή εξωχώρια εταιρεία, κάθε μορφής εταιρεία ιδιωτικών επενδύσεων, κάθε μορφής καταπίστευμα ή εμπίστευμα ή οποιοδήποτε μόρφωμα παρόμοιας φύσης, κάθε μορφής ίδρυμα ή σωματείο ή οποιοδήποτε μόρφωμα παρόμοιας φύσης, κάθε μορφή προσωπικής επιχείρησης ή οποιαδήποτε οντότητα προσωπικού χαρακτήρα, κάθε μορφής κοινή επιχείρηση, κάθε μορφής εταιρείας διαχείρισης κεφαλαίου ή περιουσίας ή διαθήκης ή κληρονομίας ή κληροδοσίας ή δωρεάς, κάθε μορφής εταιρεία αστικού δικαίου συμμετοχικές ή αφανείς εταιρείες, κοινωνίες αστικού δικαίου.


Κατίνα Παξινού (1900 - 1973)\nΠέθανε στις 22 Φεβρουαρίου του 1973\nΓεννήθηκε στις 17 Δεκεμβρίου του 1900 στον Πειραιά. Σπούδασε στο Ωδείο της Γενεύης, καθώς και σε σχολές του Βερολίνου και της Βιέννης. Πρωτοεμφανίστηκε στη Σκηνή του Δημοτικού Θεάτρου Πειραιά ως ηθοποιός του λυρικού θεάτρου, στην όπερα «Αδελφή Βεατρίκη» του Δημήτρη Μητρόπουλου.\nΝτοκιμαντέρ: Κατίνα Παξινού\nΑναρτήθηκε από ELENI XENOU στις 12:23 π.μ.


..lost in the crowd: *ο τελευταίος σταθμός\nτους πίεσα μου είπαν\nο αέρας ήταν λίγος\nλίγος για όλους\nμερικές κοφτές ανάσες\nπου να ήξερα οτι θα τους κόστιζαν\nπίεζα πολύ λένε\nπίεζα τις καταστάσεις\nφταίει μονάχα που ήθελα να\nνα βρω λίγο χώρο μες στη στενοκοπιά\nμια γωνίτσα και για μένα\nήθελα να προλάβω να τους τα δώσω\nήθελα να είμαι πάντα\nήθελα να είμαι μοναδική\nνομίζω το κλειδί είναι να ξέρεις πότε να φεύγεις..\nήρθε η στιγμή, έφτασε η ώρα, αντίο..\nΑνώνυμος 8 Μαρτίου 2011 - 1:29 μ.μ.\nΛυπάσαι; Φτηνή δικαιολογία.\nανεμώνη 8 Μαρτίου 2011 - 1:31 μ.μ.\nΑνώνυμος 8 Μαρτίου 2011 - 1:39 μ.μ.\nΗ πληγή, η πληγή μας φέρνει την λύπη.\nΗ πληγή που μας στοιχειώνει.\nσυναισθημα, η πληγή.\nΛυπάμαι γιατί πληγώθηκα.\nΛυπούμαστε μόνο γιατί πληγώθηκε\nη αγκάλη μας.\nΗ αγκαλιά μας...\nΤο μέρος που κουρνιάζουν τα συναισθήματα για αυτούς που μας πληγωσαν.\nΘα κλείσω την αγκαλιά μου.\nΝα μην σεργιανισουν πια αλλα συναισθηματα.\nΟύτε καν δικά μου.\nΆλλωστε ποτέ δεν ενδιαφέρθηκα για τα συναισθηματα μου.\nΑυτα τρεφοντουσαν απο των αλλων.\nΤων αλλων τα πανεμορφα, τοσο γαργαρα, συναισθηματα.\nανεμώνη 8 Μαρτίου 2011 - 1:42 μ.μ.\nΕγώ λυπάμαι, γιατί τα συναισθήματά μου πλήγωσαν τους άλλους. Γι' αυτό λυπάμαι. Γι' αυτό πονάω.\nΒρες τη λύτρωση.\nανεμώνη 8 Μαρτίου 2011 - 1:59 μ.μ.\nΓι' αυτό φεύγω.\nἡμιτελὲς 10 Μαρτίου 2011 - 5:38 π.μ.\nΈζησες μέσα σε όλο αυτό που περιγράφεις ;\nανεμώνη 10 Μαρτίου 2011 - 8:23 π.μ.\nπάντα μέσα σε όλο αυτό ζω..ίσως κάποια στιγμή το πάθημα μου γίνει μάθημα, μέχρι τότε..\nἡμιτελὲς 12 Μαρτίου 2011 - 9:55 π.μ.\nΕάν έζησες και εάν έζησες μέσα από ό,τι έζησαν οι άλλοι μην μετανιώνεις.


Αχτσιόγλου: Η αξιολόγηση κλείνει εντός του Γενάρη χωρίς νέα μέτρα | ΤΟ ΠΟΝΤΙΚΙ\nΚυπριακό: Ο Τσίπρας ενημερώνει τους πολιτικούς αρχηγούςΕπίθεση Παππά στους καναλάρχες για τα πόθεν έσχες\tΠΟΛΙΤΙΚΗ9.1.2017 / ΤΟ ΠΟΝΤΙΚΙ WEBΑχτσιόγλου: Η αξιολόγηση κλείνει εντός του Γενάρη χωρίς νέα μέτραEMAILΕκτύπωση«Η κυβέρνηση δουλεύει εντατικά για να υπάρξει το συντομότερο δυνατό συμφωνία και να ολοκληρωθεί η αξιολόγηση, ακόμα και εντός του Ιανουαρίου» δήλωσε, στον ραδιοφωνικό σταθμό του Αθηναϊκού/ Μακεδονικού Πρακτορείου Ειδήσεων «Πρακτορείο 104,9 Fm», η υπουργός Εργασίας και Κοινωνικής Αλληλεγγύης Έφη Αχτσιόγλου.\nH κ. Αχτσιόγλου εκτίμησε ότι η πρόοδος ανάμεσα στις δύο πλευρές αναμένεται να αποτυπωθεί στο EWG, ενώ αναφερόμενη στον ρόλο του ΔΝΤ τόνισε: «Δεν είναι δυνατόν να κωλυσιεργεί η αξιολόγηση λόγω των εσωτερικών θεμάτων του ΔΝΤ. Εάν εκφραστεί η βούληση από όλες τις εμπλεκόμενες πλευρές η αξιολόγηση μπορεί να κλείσε και σε μια ώρα και να εμπεδωθεί και στην ελληνική οικονομία η σταθερότητα».\n«Η επιτροπή κατέληξε σε ένα πόρισμα το οποίο υποστηρίζει τις θέσεις της ελληνικής πλευράς» είπε η υπουργός Εργασίας, υπογραμμίζοντας παράλληλα πως τα αποτελέσματα στηρίχθηκαν στις καλές πρακτικές της ΕΕ. «Πρέπει να μείνουμε αμετακίνητοι (η ελληνική κυβέρνηση) στις συλλογικές συμβάσεις εργασίας πιστεύουμε πως οι εργαζόμενοι πρέπει να συμμετέχουν στον παραγώμενο πλούτο» τόνισε η κ. Αχτσιόγλου.


Σκληρή κριτική για ζευγάρι της Μουρμούρας: «Η ερμηνεία της είναι προβληματική-Γίνεται τρομακτικός και σχεδόν δείχνει να αντιμετωπίζει κάποια σοβαρά προβλήματα» | Gpop.gr\nΗ επιτυχημένη σειρά του Alpha «Μην αρχίζεις τη μουρμούρα» πέρυσι αντιμετώπισε κάποια προβλήματα με την αντικατάσταση του ζευγαριού της Ιωάννας Τριανταφυλλίδη και του Πάνου Βλάχου. Φέτος, τη θέση του Γιάννης Τσιμιτσέλη και της Δανάης Επιθυμιάδη πήραν δυο ζευγάρια η Νάντια Κοντογεώργη με τον Γιώργο Χρισοστόμου και η κόρη του Θοδωρή Αθερίδη, Φωτεινή με τον Κωνσταντίνο Πλεμμένο.\nΜετά από σχεδόν δυο μήνες στον αέρα οι κριτικές θέλουν το πρώτο ζευγάρι να έχει κερδίσει μια μερίδα κοινού ενώ το δεύτερο να προβληματίζει.\nΗ Αφροδίτη Γραμμέλη έγραψε στη στήλη της στο Βήμα:\n«Ουσιαστικά το «Μην αρχίζεις τη μουρμούρα» είναι η σειρά που έβαλε και πάλι στο παιχνίδι τον Alpha πριν από τέσσερα χρόνια. Το βασικό χαρακτηριστικό της επιτυχίας της και της μεγάλης απήχησής της στο κοινό ήταν το γεγονός πως οι χαρακτήρες της συνιστούσαν σημείο αναφοράς και ταύτισης με μεγάλο κομμάτι της κοινωνίας. Αυτό μεταφράζεται ως επιτυχημένο σενάριο. Ένα σενάριο που «ευτύχησε» καθώς η διανομή το δικαίωσε: Αντώνης Αντωνίου, Ελένη Κοκκίδου, Βλαδίμηρος Κυριακίδης, Δάφνη Λαμπρόγιαννη, Πάνος Βλάχος και Ιωάννα Τριανταφυλλίδη ήταν η ομάδα που απογείωσε τα συστατικά της σειράς με αποτέλεσμα η «Μουρμούρα» να γίνει talk of the town. Στην πορεία όλα αυτά τα χρόνια έγιναν λάθη. Το κανάλι την εξάντλησε με υπερβολική προβολή, το σενάριο σε κάποια σημεία έκανε κοιλιά και το νεαρότερο ζευγάρι δυστυχώς αποχώρησε. Σε αυτό το σημείο άρχισαν και τα σοβαρότερα προβλήματα. Ήδη η περσινή απόπειρα να αντικατασταθούν από το δίδυμο Γιάννης Τσιμιτσέλης – Δανάη Επιθυμιάδη κρίθηκε αποτυχημένη με αποτέλεσμα να ακολουθήσουν κι άλλες αλλαγές.\nΕφέτος εντάχθηκαν δύο νέα ζευγάρια. Οι Γιώργος Χρυσοστόμου και Νάντια Κοντογεώργη οι οποίοι υποδύονται δύο νέους γονείς που ούτε λίγο ούτε πολύ βιώνουν όλη την αμηχανία που επικρατεί σε ένα μεσοαστικό ελληνικό σπίτι με τον ερχομό ενός μωρού. Πολύ καλοί ηθοποιοί, τους οποίους όμως δεν βοηθά μέχρι στιγμής και τόσο το σενάριο. Όσο περνάει ο καιρός πιάνουν ρυθμό και γίνονται όλο και καλύτεροι.\nΚαι φτάνουμε στο ζευγάρι Φωτεινή Αθερίδη και Κωνσταντίνος Πλεμμένος. Εδώ δεν λειτουργεί σχεδόν τίποτα. Αρχικά το σενάριο δεν αφορά φοιτητές και νέους που κατοικούν στη Γη, κινούνται ανάμεσά μας και θυμίζουν κάτι από εμάς αλλά κάτι άλλο, κάτι ξένο. Σε ό,τι αφορά τη νεαρή ηθοποιό η ερμηνεία είναι προβληματική με σημεία μανιέρας που προκαλεί εκνευρισμό στον θεατή. Ο Κ. Πλεμμένος ώρες ώρες γίνεται τρομακτικός και σχεδόν δείχνει να αντιμετωπίζει κάποια σοβαρά προβλήματα, τα οποία ωστόσο δεν δηλώνονται στο σενάριο, με αποτέλεσμα πολλές φορές να παρακολουθείς με απορία τα όσα γίνονται. Τράβηγμα των φωνηέντων, των καταλήξεων των φράσεων και κουραστικό σύρσιμο στο πλατό κι από τους δύο. Μόνιμη τριβή, απουσία ηρεμίας και τρυφερότητας ανάμεσα σε δύο παιδιά που αντί να κολυμπούν στον έρωτα και στον ενθουσιασμό βυθίζονται σε αλλοπρόσαλλα βαρετά τηλεοπτικά νούμερα. Δυστυχώς επιβάλλεται αλλαγή πλεύσης…».\nPrevious Post: Γνωστή ηθοποιός αποκάλυψε: «Έχω κάνει σεξ στο πιλοτήριο αεροπλάνου κατά τη διάρκεια πτήσης»\nNext Post: ΠΑΡΟΥΣΙΑΣΗ ΓΙΑΝΝΗΣ ΧΑΡΟΥΛΗΣ – Ο ΔΩΔΕΚΑΛΟΓΟΣ ΤΟΥ ΓΥΦΤΟΥ


Home · Archive by Category "Νέα – Δελτία τύπου" (Page 2)\nΜε αφορμή την Παγκόσμια Ημέρα Ηλικιωμένων την 1η Οκτωβρίου, ο Οργανισμός Κοινωνικής Προστασίας και Αλληλεγγύης του Δήμου Λέσβου, διοργάνωσε και εφέτος σε συνεργασία με το προσωπικό των ΚΑΠΗ, εκδρομή στην Αγιάσο και στα Βατερά. Στα Βατερά διοργανώθηκε η γιορτή με παράθεση γεύματος …\nΟ Δήμος Λέσβου προχωράει ολοταχώς και για την υλοποίηση προγράμματος χωριστής συλλογής γυάλινων συσκευασιών. Για το σκοπό αυτό έφθασαν οι πρώτοι κώδωνες γυαλιού, ενώ αναμένεται να παραληφθεί και το ειδικό γερανοφόρο όχημα για τη συλλογή τους. Μόλις παραληφθεί το όχημα αυτό θα …\nΜη αποκομιδή σκουπιδιών λόγω απεργίας της Π.Ο.Ε. Ο.Τ.Α.\nΛόγω της απεργίας που έχει κηρύξει η ΠΟΕ ΟΤΑ και στην οποία συμμετέχει ο Σύλλογος Εργαζομένων Τοπικής Αυτοδιοίκησης Ν. Λέσβου, αύριο Τετάρτη 3/10/2018 δεν θα γίνει αποκομιδή σκουπιδιών. Για το λόγο αυτό ζητάμε την κατανόηση των συνδημοτών μας, οι οποίοι παρακαλούνται την …\nΑπό τον Οργανισμό Κοινωνικής Προστασίας και Αλληλεγγύης του Δήμου Λέσβου εκδόθηκε η ακόλουθη ανακοίνωση: Ο μήνας Οκτώβρης κάθε έτους έχει καθιερωθεί ως Μήνας Πρόληψης και Ενημέρωσης για τον Καρκίνο του Μαστού. Ως Δήμος Λέσβου, εδώ και χρόνια με μια σειρά από δράσεις …\nΕκδηλώσεις τιμής και μνήμης για την 74η επέτειο απελευθέρωσης της Λέσβου από τα Γερμανικά στρατεύματα κατοχής, πραγματοποιήθηκαν σήμερα το πρωί από τον Δήμο Λέσβου και το Ν.Π.Δ.Δ. Αθλητισμού – Πολιτισμού – Τουρισμού, με την υποστήριξη των Φίλων Ιστορικής Μνήμης & Πολιτιστικής Δημιουργίας. …\nΜε επιστολή του στο Υπουργό Εθνικής Άμυνας κ. Πάνο Καμμένο, ο Δήμαρχος Λέσβου, Σπύρος Γαληνός, με αφορμή τις εορταστικές εκδηλώσεις για την απελευθέρωση της Λέσβου από τους Τούρκους και την έλευση στο νησί μας του Προέδρου της Ελληνικής Δημοκρατίας κ. Προκόπη Παυλόπουλου, …\nΑποκομιδή απορριμμάτων στον Μεσαίο Χάλικα Μυτιλήνης\nΓίνεται γνωστό ότι λόγω τεχνικών έργων που πραγματοποιεί ο Δήμος Λέσβου στην περιοχή του Μεσαίου Χάλικα, είναι αδύνατη η πρόσβαση του απορριμματοφόρου οχήματος για την αποκομιδή των απορριμμάτων από την εν λόγω περιοχή. Παρακαλούνται οι κάτοικοι, για την αποφυγή δημιουργίας προβλημάτων, να …\nΑναβολή τιμητικής εκδήλωσης για τον Αλφόνσο Δελλή\nΘέλουμε να πληροφορήσουμε τους συμπολίτες μας ότι η προγραμματισμένη για την Δευτέρα 1 Οκτωβρίου τιμητική εκδήλωση για τον Αλφόνσο Δελλή, στην Δημοτική Πινακοθήκη Μυτιλήνης (πρώην αρχοντικό Χαλίμ Μπέη), λόγω δυσμενών καιρικών συνθηκών αναβάλλεται για την Δευτέρα 8 Οκτωβρίου 2018 στο Δημοτικό θέατρο …


Τι .LTF File Extension? Πώς Μπορώ Να Το Ανοίξετε;\n2 τύποι αρχείων χρησιμοποιούν την επέκταση αρχείου .ltf .\n1. Αρχείο φόρμας Temp Temp\n2. Αρχείο συντόμευσης Frogans\nΤύπος αρχείου 1 Αρχείο φόρμας Temp Temp\nΠρογραμματιστής Λογισμικό εφαρμογών λέιζερ\nΤι είναι το αρχείο LTF;\nΑρχείο που δημιουργήθηκε από το Laser App, ένα πρόγραμμα που επιτρέπει στους οικονομικούς συμβούλους να δημιουργούν και να συμπληρώνουν φόρμες. αποθηκεύει τη διάταξη φόρμας καθώς και πεδία που μπορούν να συμπληρωθούν αυτόματα ή να συμπληρωθούν με το χέρι από τον οικονομικό επαγγελματία. μπορεί να αποθηκεύσει ένα κενό ή μερικώς συμπληρωμένο έντυπο. Περισσότερες πληροφορίες\nΟι φόρμες Temp template χρησιμοποιούνται για έντυπα προσόδων, έντυπα μεσιτών, ασφαλιστικά έγγραφα, έγγραφα τίτλων και άλλα έντυπα. Τα αρχεία LTF παρέχονται συχνά από μεγάλα χρηματοπιστωτικά και ασφαλιστικά ιδρύματα, έτσι ώστε οι οικονομικοί αρμόδιοι για το σχεδιασμό να μπορούν να δημιουργούν έγγραφα βάσει προτύπων για τους πελάτες.\nΣΗΜΕΙΩΣΗ: Τα αρχεία LTF μπορούν να εξαχθούν ως αρχεία .PDF στο Laser App.\nΠρογράμματα που ανοίγουν αρχεία LTF\nΑρχείο συντόμευσης τύπου αρχείου 2 Frogans\nΠρογραμματιστής STG Interactive\nΣυντόμευση σε αρχείο frogans που περιέχει τη διεύθυνση της τοποθεσίας frogans. Τα frogans είναι στοιχεία που εμφανίζονται στην επιφάνεια εργασίας και είναι γραμμένα στη Γλώσσα περιγραφής των Slides Frogans (FSDL). μπορούν να ανοίξουν και να τρέξουν σε πολλαπλά λειτουργικά συστήματα με το Frogans Player.\n.CENON ~ Επέκταση αρχείου\n.VTT Αρχείο επέκτασης\n.TP Επέκταση αρχείου\n.CIN Αρχείο επέκτασης\n. Επέκταση αρχείου .TCN\n.QMTF Αρχείο επέκτασης\n.NCT Επέκταση αρχείου\n.Ενίσχυση αρχείου .pfm\n.FAC επέκταση αρχείου


Επιπλέον βοήθεια στην Ελλάδα μετά την πυρκαγιά στη Μόρια – Voliotaki.gr\nΕπιπλέον βοήθεια στην Ελλάδα μετά την πυρκαγιά στη Μόρια\nΠρώτη καταχώρηση: Δευτέρα, 14 Σεπτεμβρίου 2020, 14:45\nΣε άμεση απάντηση της Ελλάδας για επιπλέον βοήθεια μέσω του Μηχανισμού Πολιτικής Προστασίας της Ε.Ε. μετά την πυρκαγιά στη Μόρια, η Δανία, η Αυστρία, η Φινλανδία, η Σουηδία και η Γερμανία έχουν προσφέρει εκατοντάδες σκηνές, κουβέρτες, κιτ για το χειμώνα και υπνόσακους, αναφέρει σε ανακοίνωσή της η Ευρωπαϊκή Επιτροπή.\nΟ επίτροπος για τη Διαχείριση Κρίσεων, Γιάνες Λένερσιτς, δήλωσε ότι «η Ε.Ε. θα κάνει ό,τι μπορεί για να βοηθήσει την Ελλάδα και τους πρόσφυγες που πλήττονται. Ευχαριστώ όλες τις χώρες που στέλνουν βοήθεια και θέτουν σε εφαρμογή την αλληλεγγύη της Ε.Ε».\nΗ νέα υποστήριξη έρχεται μετά από αυτή που εστάλη από την Πολωνία, την Αυστρία, την Τσεχία, τη Δανία, την Ολλανδία και τη Γαλλία από τον Απρίλιο, η οποία περιλαμβάνει μονάδες στέγασης, υπνόσακους, στρώματα, κουβέρτες, σεντόνια, είδη μπάνιου, τέσσερα ιατρικά εμπορευματοκιβώτια και έναν ιατρικό σταθμό. Επιπλέον, απαντώντας σε προηγούμενο αίτημα για βοήθεια από την Ε.Ε. στις αρχές Μαρτίου, 17 μέλη και συμμετέχοντα κράτη προσέφεραν περισσότερα από 90.000 είδη στην Ελλάδα μέσω του Μηχανισμού Πολιτικής Προστασίας της Ε.Ε.\nΤελευταία ενημέρωση: Δευτέρα, 14 Σεπτεμβρίου 2020, 14:45\nPrevious: ΧΡΟΝΙΑ ΠΟΛΛΑ στον ΦΙΛΟ μας ΣΤΑΥΡΟ ΓΙΑΓΙΑ!!\nNext: Τα νέα χρονοδιαγράμματα για την αξιοποίηση της περιουσίας του Δημοσίου\nH NEA ΔΟΥΛΕΙΑ του ΠΑΝΑΓΙΩΤΗ ΨΩΜΙΑΔΗ και ΕΓΙΝΕ VIRAL! (ΒΙΝΤΕΟ)\nΜΑΓΝΗΣΙΑ: 1 ΝΕΟ ΘΕΤΙΚΟ ΚΡΟΥΣΜΑ COVID-19 το ΤΕΛΕΥΤΑΙΟ 24ωρο – 21 στην ΥΠΟΛΟΙΠΗ ΘΕΣΣΑΛΙΑ\nΔΥΣΚΟΛΟ ως ΑΔΥΝΑΤΟΝ να ΣΤΑΜΑΤΗΣΕΙ ΚΑΠΟΙΟΣ την ΠΑΡΑΚΜΗ…\nΤΡΕΛΑΘΗΚΑΝ οι ΤΟΥΡΚΟΙ… ΕΞΑΛΛΟΣ ο ΤΣΕΛΙΚ με τον ΠΟΜΠΕΟ: «ΑΠΕΙΛΗ για την ΕΙΡΗΝΗ η ΔΗΛΩΣΗ ΣΤΗΡΙΞΗΣ στην ΕΛΛΑΔΑ»\nΠΟΙΕΣ ΕΙΝΑΙ οι ΠΙΟ ΣΥΧΝΕΣ ΑΙΤΙΕΣ ΔΙΑΖΥΓΙΟΥ; – ΟΙ ΕΙΔΙΚΟΙ ΔΙΝΟΥΝ την ΑΠΑΝΤΗΣΗ\nΠΟΙΟΙ ΤΕΛΙΚΑ ΣΚΟΤΩΣΑΝ τον ΚΑΠΟΔΙΣΤΡΙΑ; ΟΙ ΑΝΟΗΤΕΣ ΙΣΤΟΡΙΕΣ με ΖΗΤΙΑΝΟΥΣ και ΦΡΟΥΡΟΥΣ και οι ΣΥΚΟΦΑΝΤΙΕΣ απ’ τους ΚΟΜΜΟΥΝΙΣΤΕΣ\nDEBATE ΧΑΟΥΣ και ΠΡΟΣΒΟΛΩΝ! ΤΡΑΜΠ: ΕΙΣΑΙ ΑΧΡΗΣΤΟΣ – ΜΠΑΙΝΤΕΝ: ΕΙΣΑΙ ΚΑΡΑΓΚΙΟΖΗΣ!\n«Είχαμε ατυχίες, θα προσπαθήσουμε να βρούμε λύσεις»\nΔΥΣΚΟΛΟ ως ΑΔΥΝΑΤΟΝ να ΣΤΑΜΑΤΗΣΕΙ ΚΑΠΟΙΟΣ την ΠΑΡΑΚΜΗ...\nAΛΛΑΖΟΥΝ ΘΕΣΗ από ΣΗΜΕΡΑ οι ΛΑΪΚΕΣ ΑΓΟΡΕΣ στον ΒΟΛΟ. ΠΟΥ θα ΛΕΙΤΟΥΡΓΗΣΟΥΝ το ΔΙΜΗΝΟ ΣΕΠΤΕΜΒΡΙΟΥ-ΟΚΤΩΒΡΙΟΥ


Αστυνομικοί και πυροσβέστες καταγγέλλουν επιλεκτική μείωση μισθών | PoliceNET of Greece\nΑστυνομικοί και πυροσβέστες καταγγέλλουν επιλεκτική μείωση μισθών\nΔΕΙΤΕ ΤΙ ΕΠΙΣΗΜΑΙΝΟΥΝ\nΕπιλεκτική μείωση στους μισθούς τους καταγγέλλουν αστυνομικοί και πυροσβέστες μέσω αύξησης στις κρατήσεις υπέρ του ΜΤΠΥ\nΣε σχετικό δελτίο που έβγαλε η Ένωση Αστυνομικών Υπαλλήλων Πειραιά, τονίζουν:\nΥπουργό Εργασίας, Κοινωνικής Ασφάλισης και Κοινωνικής Αλληλεγγύης κα Έφη Αχτσιόγλου (Μέσω Π.Ο.ΑΣ.Υ)\nΑναπληρωτή Υπουργό Προστασίας του Πολίτη κ Νικόλαο Τόσκα (Μέσω Π.Ο.ΑΣ.Υ)\nΔ.Σ Μετοχικού Ταμείου Πολιτικών Υπαλλήλων(Μέσω ΠΟΑΣΥ)\nΌλες τις Υπηρεσίες Πειραιά\nΌπως όλοι γνωρίζουμε, οι εργαζόμενοι και οι ασφαλισμένοι επί επτά συνεχή έτη, έχουν υποστεί, στο βωμό των μνημονίων, αλλεπάλληλες και βάναυσες μειώσεις στους μισθούς και τις συντάξεις τους, ενώ και η εφαρμοζόμενη σήμερα πολιτική δεν αναστρέφει αυτή την πορεία, ειδικότερα δε για τους ενστόλους (Αστυνομικούς & Πυροσβέστες) και προς απόδειξη αυτών, σας παραθέτουμε τα παρακάτω.\nΜε τη ψήφιση του Ν.4488/2017, τροποποιήθηκε το άρθρο 26 του Π.Δ.422/1981 και ταυτόχρονα με την έκδοση της από 03-10-2017 ερμηνευτικής εγκυκλίου του Μετοχικού Ταμείου Πολιτικών Υπαλλήλων (ΜΤΠΥ), διαπιστώνεται αναδρομική (από 01-01-2017) ωμή παρέμβαση στις κρατήσεις της μηνιαίας πάγιας κράτησης των συντάξιμων αποδοχών υπέρ του ΜΤΠΥ και για τα ειδικά μισθολόγια (Ν.4472/2017), ήτοι επιπλέον μειώσεις για τους συναδέλφους μας που ανήκουν στα ταμεία της πρώην Αστυνομίας Πόλεων, μέσω της αύξησης του ποσοστού κράτησης από 4% σε 4,5%.\nΠαράλληλα, στην αιτιολογική έκθεση, ενώ αναφέρουν ότι δε θα υπάρχουν περαιτέρω επιβαρύνσεις στους υπαλλήλους από την προωθούμενη ρύθμιση, λόγω της μειωμένης βάσης υπολογισμού, πράγμα το οποίο ισχύει μόνο για τους δημοσίους πολιτικούς υπαλλήλους, αφού καταργείται η κράτηση των άρθρων 2 και 6 του Ν.3513/2006 από 01-01-2017, διαπιστώνουμε, με την παραπάνω εγκύκλιο ότι η εν λόγω αύξηση ισχύει και για τους δημοσίους στρατιωτικούς υπαλλήλους (Αστυνομικούς & Πυροσβέστες), χωρίς όμως να γίνεται αναφορά για τη μη μείωση της βάσης υπολογισμού και συνεπώς των επιπλέων επιβαρύνσεων που θα υποστεί ειδικά και μόνο η εν λόγω κατηγορία των δημοσίων λειτουργών.\nΕπίσης, αδικαιολόγητη αιτιολόγηση, από τη σημερινή Κυβέρνηση, για την παραπάνω αύξηση στις κρατήσεις, είναι η κατάργηση της κράτησης ύψους 3% επί των προμηθειών του Δημοσίου από την 01-01-2015, με μοναδικό αποτέλεσμα την αύξηση στα κέρδη μεγάλων επιχειρήσεων κατά το προαναφερόμενο ποσοστό, αφού δεν υπήρξε καμία μείωση των τιμών. Δεν υπερασπίστηκε λοιπόν ούτε την κοινή λογική γιατί η κράτηση του 3% δεν ήταν φόρος υπέρ τρίτων αλλά ένας κατ’ εξοχή αναδιανεμητικός πόρος προς το ταμείο και από έναν περιορισμένο αριθμό προμηθευτών διανέμονταν αυτό το κοινωνικό μέρισμα. Μία Κυβέρνηση που σθεναρά, προεκλογικά τουλάχιστον, διακήρυττε την ενίσχυση των ασθενών οικονομικά κοινωνικών στρωμάτων, έρχεται σήμερα, μέσω της εγκυκλίου του ΜΤΠΥ, να μειώσει το εισόδημα των σκληρά εργαζόμενων στα Σώματα Ασφαλείας, εκτός αν αυταπατόμαστε και θεωρούμε τους ένστολους της χώρας υψηλά αμειβόμενους που ανήκουν σε αντίστοιχα κοινωνικά στρώματα.\nΩς νόμιμο πρωτοβάθμιο συνδικαλιστικό σωματείο, εκπροσωπώντας όσο το δυνατόν καλύτερα τους συναδέλφους μας, αναδεικνύουμε τον εν λόγω ζήτημα, καίτοι αφορά ένα ποσοστό μόνο από αυτούς, προτρέποντας τη νέα διοίκηση της Ομοσπονδίας μας, να κατατάξει ψηλά στην ατζέντα της την προαναφερόμενη επιλεκτική και έμμεση μείωση στους μισθούς των συναδέλφων, ζητώντας την κατάργηση της εν λόγω αύξησης στις κρατήσεις υπέρ του ΜΤΠΥ, θέτοντας επιτακτικά τα παρακάτω ερωτήματα.Ήταν σύμφωνο το Δ.Σ του ΜΤΠΥ, υπήρξε σχετική απόφαση αυτού;\nΕκπονήθηκαν αναλογιστικές μελέτες και ποια τα πορίσματα αυτών;\nΜε ποια κριτήρια έγινε η εν λόγω αύξηση στις κρατήσεις σε ένα πληθυσμό εργαζομένων, χωρίς κανένα αντιστάθμισμα όπως σε λοιπές περιπτώσεις εργαζομένων πολιτικών υπαλλήλων στο δημόσιο;\nΓνώριζε η αρμόδια Υπουργός ότι το αντιστάθμισμα δεν αφορά τους στρατιωτικούς υπαλλήλους του δημοσίου και αν ναι, γιατί δεν αποτύπωσε την αληθινή εικόνα στη σχετική αιτιολογική έκθεση;\nΗ ερμηνεία της επίμαχης διάταξης από την εγκύκλιο του ΜΤΠΥ έχει ως στόχο να επιβαρύνει αποκλειστικά τον αστυνομικό και τον πυροσβέστη;\nΠαρασκευή, Οκτώβριος 6, 2017 - 08:50


Cine.gr - Τανίες Πολίτικη Κουζίνα - A Touch of Spice\nΔραματική | 108'\nΠρεμιέρα στην Ελλάδα: Παρ 24 Οκτ 2003\nΓλώσσα: Ελληνικά - Τουρκικά - Αγγλικά\nΔημοτικότητα: 20.62 %\nΓιώργος Χωραφάς Ηθοποιός ....Φάνης Ιακωβίδης (40 ετών)\nΙεροκλής Μιχαηλίδης Ηθοποιός ....Σάββας Ιακωβίδης\nΡένια Λουιζίδου Ηθοποιός ....Σουλτάνα Ιακωβίδου\nBasak Koklukaya Ηθοποιός ....Saime (40 ετών)\nΤάσος Μπαντής Ηθοποιός ....παππούς Βασίλης\nΤάσος Μπουλμέτης Σκηνοθετης\nΤάσος Μπουλμέτης Σεναριογράφος\nLegacy - Παπάζογλου Σταύρος - Unverified - Τρί 21 Οκτ 2003 - 08:47\nΠληρης η προηγουμενη κριτικη!!!\nΠραγματικα προκειται για μια διαφορετικη ελληνικη ταινια, κρινοντας τουλαχιστον απο τις ελληνικες ταινιες των τελευταιων χρονων. Κι αυτο ειναι που εχει πρωτιστως σημασια και αποτελει σε πρωτη φαση αφορμη για μια ελληνικου χρωματος κινηματογραφικη εμπειρια! Η διαφορετικοτητα της γινεται εμφανης εξαλλου κι απο το ιδιο το trailer της ταινιας, αφου ειναι απο τις λιγες φορες, για να μην πω η πρωτη, που αντιλαμβανεσαι περι τινος προκειται, διακρινεις την πλοκη και σε πειθει εκ πρωτης οψεως για μια ενδιαφερουσα εστω ιστορια, χωρις σεξ και γυμνα (επιτελους?!). Σε ο,τι αφορα την ιδια την ταινια οπου ειναι και το ζητουμενο, η προηγουμενη κριτικη αγγιξε πιστευω ολα τα σημεια του εργου και θα συμφωνησω μαζι της. Ταινια που στηριζεται στις αναμνησεις ενος ανθρωπου μεσα απο τις οποιες προβαλλονται τα διαφορα χαρακτηριστικα της εποχης και της νοοτροπιας μας, ως λαος, τοτε αλλα και σημερα. Ειμαι σιγουρος πως προς στιγμην θα νοιωσετε να ζειτε κι εσεις στην ιστορια μεσα, να βρισκεστε μεσα στο μπακαλικο του παππου η καπου μεσα στα μερη που προβαλλονται, χαρην των πολυ καλων σκηνικων, αλλα και της παρουσιας τους! Εξαιρετικα ευστοχες οι ατακες-μπαχαρικα που χαρακτηριζουν τη ζωη μας, το πιπερι, η κανελλα και το αλατι, ιδιαιτερα το τελευταιο! Φρασεις και λεξεις που χαρακτηριζουν και περιλαμβανονται σε πολλες καταστασεις και συζητησεις και στην καθημερινοτητα μας. Και μια επαληθευση τελικα για το οτι "ο ερωτας περνα απο το στομαχι". Επαληθευση βεβαια και για τον ισχυρισμο του εργου "καθε λαος αφηνει τα χαρακτηστικα του στα φαγητα του" (η καπως ετσι, το νοημα αυτο ειναι), η ιστορια και οι λεπτομεριες της, οπως αναλυονται ολα στην ταινια. Αξιζει να αναφερω σχολιο του κ.Αθηνοδωρου Προυσαλη, με τον οποιο συνομιλησα για λιγα λεπτα μετα το τελος της επισημης πρεμιερας (ειχε μικρη συμμετοχη στο cast): "αν και εχω γυρισει πανω απο 100 ταινιες, αυτη με καθηλωσε!". Με αλλα λογια αξιζει τον κοπο και τα χρηματα, εχουμε να κανουμε με μια ταινια με ξεκαθαρο περιεχομενο και εντονο το στοιχειο χιουμορ, ολα μεσα απο τη γλυκαναλατη ζωη του πρωταγωνιστη.\nΝα σημειωθει τελος πως την παραγωγη της ταινιας ειχε αποκλειστικα η Village Productions, η πρωτη αμιγως δικη της ελληνικη παραγωγη μετα την παρθενικη της συμμετοχη με ποσοστο 35% στο "Κλαμα βγηκε απο τον Παραδεισο". Επιτρεψτε μου τα συγχαρητηρια σε ολο το team τους κι ευχομαι εις ανωτερα, ειναι η αρχη, μπορουν και καλυτερα.\nΣυστηνεται ανεπιφυλακτα με ...μια επιφυλακτικοτητα μονο... στην ορεξη για φαγητο με μπολικα μπαχαρικα που θα σας ανηξει μετα την προβολη!\nΒΑΘΜΟΛΟΓΙΑ: 9/10 (για τα ελληνικα δεδομενα κιολας, χωρις συζητηση τοσο!)\nLegacy - ΚΩΣΤΑΣ ΚΟΡΔΑΛΗΣ - Unverified - Τρί 28 Οκτ 2003 - 20:52\nΑν μετα το περας ενος λουκουλλειου γευματος η τελευταια γευση ειναι αυτη που μενει στα χειλη τοτε σε αυτη τη κουζινα με τα πολιτικα εδεσματα τα γλυκα που σερβιρονται στο τελος χαλανε ολη τη συνταγη με το σχηματικο του ερωτικου διαφυλετικου love story και ειναι κριμα γιατι οι μεζεδες και τα κυριως πιατα ηταν μαγειρευμενα με περισσια φροντιδα και εκλεκτο κινηματογραφικο γουστο. Αρνητικα προκατειλημμενος για την αποτελεσματικοτητα του ολου εγχειρηματος ενεκα της υπερβολικης θετικης διαφημισης προσηλθα στη προβολη και ομολογω πως επι μακρον υπηρξαν πλειστες στιγμες που συνελαβα τον εαυτον γοητευμενο με αυτο το νοσταλγικο ταξιδι στον χωρο και τον χρονο. Το σεναριο μπορει να μοιαζει αδυναμο και να βριθει ανακριβειων αλλα ο σεναριογραφος-σκηνοθετης Τασος Μπουλμετης αφηγειται την ιστορια του με σιγουρια αποφευγοντας τους προσκαιρους εντυπωσιασμους εμπιστευομενος πρωτιστως τον επαγγελματισμο των αμεσων συνεργατων του καθως τοσο η μουσικη επενδυση οσο και τα σκηνικα, κουστουμια με τη διευθυνση φωτογραφιας αγγιζουν το λιαν καλως. Απο την αλλη με εξαιρεση τον υποτονικο Γιωργο Χωραφα και το ντουμπλαρισμενο ζευγος των τουρκων συναδελφων του μια πλειαδα εξαιρετων ηθοποιων με επικεφαλης χαρισματικους βετερανους καρατεριστες σαν τον αειθαλη Θεοδωρο Εξαρχο, τον επιβλητικο Τασο Μπαντη αλλα και το απολαυστικο ζευγος Μιχαηλιδη-Λουιζιδου γεμιζουν την οθονη με την πληθωρικη τους παρουσια.\nLegacy - Ιωάννης Κουτράκος - Unverified - Τετ 29 Οκτ 2003 - 03:36\nΈνα πανδαιμονιο συναισθηματων,μνημων και νοσταλγιας χαρακτηριζει αυτην την ταινια του Μπουλμετη..Αναμφιβολα η καλυτερη παραγωγη που εγινε στην Ελλαδα..Απλα απιστευτο.Κριμα που η ταινια εχει μια χαμηλη αξιολογηση επειδη ορισμενοι την εθαψαν με 1/10 πριν καν την γινει η πρεμιερα..\n9/10.Απλα η καλυτερη ελληνικη ταινια του Νεου Ελληνικου Κινηματογραφου.Μακαρι να συνεχισουν ετσι!\nLegacy - ΜΑΙΡΗ - Unverified - Τετ 29 Οκτ 2003 - 19:50\nΠΟΛΥ ΚΑΛΗ ΤΑΙΝΙΑ. ΞΥΠΝΑ ΤΡΥΦΕΡΕΣ ΜΝΗΜΕΣ ΚΑΙ ΑΓΓΙΖΕΙ ΕΥΑΙΣΘΗΤΕΣ ΧΟΡΔΕΣ. ΦΑΝΤΑΣΤΙΚΟ ΣΑΟΥΝΤΡΑΚ, ΠΟΙΗΤΙΚΕΣ ΕΙΚΟΝΕΣ, ΥΠΕΡΟΧΟΣ ΚΑΙ ΠΟΛΥ ΠΕΙΣΤΙΚΟΣ Ο ΙΕΡΟΚΛΗΣ ΜΙΧΑΗΛΙΔΗΣ.


Tα πάντα για το νέο πρωτάθλημα/Όλες οι πληροφορίες | Protathlima.com\nΠΡΩΤΑΘΛΗΜΑ CYTA 2020-21\nTα πάντα για το νέο πρωτάθλημα/Όλες οι πληροφορίες\nΤο 82o Παγκύπριο Πρωτάθλημα Α’ Κατηγορίας, το Πρωτάθλημα Cyta, αρχίζει την ερχόμενη Παρασκευή 21 Αυγούστου και σε αυτό θα συμμετάσχουν οι ακόλουθες 14 ομάδες:\n(ΔΗΜΟΣΚΟΠΗΣΗ) Ποια ομάδα θα κατακτήσει το πρωτάθλημα CYTA 2020-21; (Ψηφίστε) / Χορηγία της PARIMATCH\nΤο πρόγραμμα της 1ης αγωνιστικής:Παρασκευή, 21 Αυγούστου\nΗ ομάδα που θα τερματίσει πρώτη στον πρώτο όμιλο θα αναδειχτεί πρωταθλήτρια. Μετά την ολοκλήρωση και της δεύτερης φάσης, οι 2 τελευταίες ομάδες της βαθμολογίας από το δεύτερο όμιλο θα διαβαθμιστούν επίσης στη Β’ Κατηγορία.Σημαντικές ημερομηνίες:\nΤέλος Α’ γύρου Α’ φάσης: 5-6 Δεκεμβρίου 2020\nΤέλος Β’ γύρου Α’ φάσης: 13-14Φεβρουαρίου 2021\nΈναρξης Β’ φάσης: 20-21 Φεβρουαρίου 2021\nΕρμής Αραδίππου: N. Papas Group / Αμμόχωστος – Επιστροφή\nΝέα Σαλαμίνα: «N. Papas Group / Αμμόχωστος – Επιστροφή»\nEUROPA LEAGUE Ηλίας Πονηρός - 19:47\nΒΙΝΤΕΟ: Το 0-1 για την Λεχ Πόζναν\nΔείτε το γκολ με το οποίο η Λεχ Πόζναν πήρε το προβάδισμα απέναντι στον Απόλλωνα. https://vc.sporttube.com/video/2020/9/23/na2CCCG.mp4\nEUROPA LEAGUE Γιώργος Νικολάου - 19:50\nΑΝΟΡΘΩΣΗ Γιώργος Νικολάου - 19:46


Ο Άγιος Θεόδωρος Χατζής (ο Μυτιληναίος) Μαρτύρησε στις 30 Ιανουαρίου 1784 | Το σπιτάκι της Μέλιας\nΟ Άγιος Θεόδωρος Χατζής (ο Μυτιληναίος) Μαρτύρησε στις 30 Ιανουαρίου 1784\nΙανουαρίου 30, 2017 in Αναδημοσιεύσεις, Βίοι Αγίων, Εκκλησία, Mέλια | Tags: Άγιος Θεόδωρος Χατζής, ΖΩΟΔΟΧΟΣ ΠΗΓΗ\n0 Άγιος Θεόδωρος, o oνομαζόμενος Χατζής, γεννήθηκε και κατοικούσε στους Πύργους Θερμής Μυτιλήνης.\nΒρέθηκε σε δύσκολη, όπως φαίνεται, περίσταση, και αναγκάσθηκε να δεχθεί τη μουσουλμανική θρησκεία. Δεν είναι γνωστό πόσα χρόνια παρέμεινε μουσουλμάνος.\nΣυνήλθε, σκέφτηκε το μεγάλο αμάρτημα της αρνησιθρησκείας, στο οποίο έπεσε, και αποφάσισε να επανέλθει στην Ορθόδοξη Χριστιανική θρησκεία.\nΓια να ηρεμήσει ψυχικά και να στερεωθεί ή πίστη του, πήγε στο Άγιον Όρος, όπου εξομολογήθηκε στην Ιερά Μονή Κουτλουμουσίου, και επέστρεψε στη Μυτιλήνη αποφασισμένος να μαρτυρήσει για την πίστη του Χριστού.\nΑν κάποιος αδικηθεί, αν του πάρουν κάτι, μπορεί να το πάρει πίσω και να βρει το δίκιο του;\nΚαι ο κριτής του απαντά:\n– Εγώ, του άπαντά ο άγιος, είχα μιά πίστη στο Χριστό, πού για μένα ήταν χρυσάφι και όμως με ξεγέλασαν και μου έδωκαν τη δική σας, πού είναι χαλκός, μπακίρι. Και τώρα σας δηλώνω πώς από τούτη τη στιγμή είμαι και πάλι χριστιανός;\nΤον νόμισαν τρελλό, όμως από τη συνομιλία, πού ακολούθησε, κατάλαβαν ότι μιλούσε λογικά και ότι ήταν αποφασισμένος να ακολουθήσει το δρόμο, πού ακολουθούσαν όλοι οι μάρτυρες και νεομάρτυρες της Εκκλησίας.\n0 κριτής τον παρέπεμψε στο ναζίρη Ομέρ Αγά. Εκεί ακολούθησαν άλλες ανακρίσεις και εξευτελισμοί, για να τον αναγκάσουν να μείνει μουσουλμάνος.\n0 Θεόδωρος με σταθερότητα ομολογούσε την πίστη του στο Χριστό και την απόφασή του να δώσει τη ζωή του για την πίστη του.\nΑποφάσισαν να τον κρεμάσουν. Όταν του το είπανε, ζήτησε να του δώσουν το σχοινί, με το οποίο θα τον κρέμαζαν. Του το έδωκαν και τότε ο άγιος το πήρε, το φίλησε και το έθεσε στο λαιμό του, για να δείξει ότι με τη θέλησή του πεθαίνει για την πίστη του Χριστού.\nΤον κρέμασαν στη Θέση Παρμάκ-Καπού, πού συνήθισαν να απαγχονίζουν οι Τούρκοι όσους καταδίκαζαν σε θάνατο.\nΤο λείψανο του αγίου το έριξαν στην θάλασσα, από όπου το πήραν οι χριστιανοί και το έθαψαν στο εξοχικό εκκλησάκι του Αγίου Ιωάννου του Μόθωνα, περιοχή Βαρειάς όπου το έτος 1967 κατά την επισκευή του ναϋδρίου βρέθηκαν τα οστά του αγίου.\nΗ μνήμη του εορτάζεται στις 30 Ιανουαρίου και ή εύρεση των λειψάνων του στις 4 Σεπτεμβρίου.\n(Τα λείψανα του αγίου βρίσκονται για προσκύνημα στον Ι.Ν.Ζωοδόχου Πηγής Βαρειάς)\nΕικόνα από: ΟΡΘΟΔΟΞΟΣ ΣΥΝΑΞΑΡΙΣΤΗΣ\n« Φεγγαράκι μου λαμπρό … δώσε και σε μένα λίγη φώτιση\nΟι Τρείς Ιεράρχες, σύμβολα της εκκλησιαστικής κοινωνίας (30 Ιανουαρίου) »


Θέση: Ιερός Ναός Αγίου Προκοπίου Ιππείου Λέσβου [x]Κατηγορία: Αγγείο [x]Είδος: Αγγείο Καλυκόσχημο [x]Χρονική Περίοδος: 31 π.Χ. - 400 μ.Χ. [x]


Aντηλιακό λάδι προσώπου και σώματος - Green News Η έξυπνη Ενημέρωση για όλη τη Θεσσαλία\nΔημοσιεύτηκε από athina στις 25 Ιουνίου 2021\nΤο λάδι αυτό είναι, ίσως, αν όχι το καλύτερο, ένα από τα καλύτερα φυσικά αντηλιακά, που μπορείτε να χρησιμοποιήσετε. Συνδυάζει σχεδόν όλες τις ιδιότητες που είναι απαραίτητες για την απόλυτη και ισορροπημένη προστασία του δέρματος. Το λάδι καρύδας και το αβοκάντο είναι πλούσια σε βιταμίνη α, η οποία προστατεύει από τις υπέρυθρες ακτίνες. Το ελαιόλαδο εμποδίζει την αφυδάτωση και σκουραίνει ελαφρά την επιδερμίδα. Το σιτέλαιο έχει βιταμίνη ε και εμποδίζει τις υπέρυθρες ακτίνες, το σησαμέλαιο και το ηλιέλαιο εμποδίζουν τις υπεριώδεις ακτίνες.\nΜισή ώρα πριν από την έκθεση στον ήλιο απλώνουμε μία γενναία ποσότητα από το εν λόγω λάδι και κάνουμε απαλό μασάζ. Επαναλαμβάνουμε συχνά.\nΕάν θέλετε η ενυδατική κρέμα σας να έχει αντηλιακές ιδιότητες, δεν έχετε παρά να προσθέσετε σε αυτήν μία κουταλιά από το παραπάνω μείγμα ή να αντικαταστήσετε τα όποια λάδια που έχει στα συστατικά της με το εν λόγω λάδι.


Σε Κοζάνη και Γιάννενα ο Υφυπουργός Πολιτικής Προστασίας Νίκος Χαρδαλιάς | Epirus News\n«Στην Κοζάνη μεταβαίνει ο Υφυπουργός Πολιτικής Προστασίας Νίκος Χαρδαλιάς, καθώς ολόκληρη η Περιφερειακή Ενότητα έχει περάσει από χθες στο επίπεδο 4 AυξημένουKινδύνου στο Χάρτη Υγειονομικής Ασφάλειας και Προστασίας της Ελληνικής Κυβέρνησης.\nΟ Υφυπουργός θα πραγματοποιήσει ευρεία σύσκεψη (09.30) στην έδρα της Αντιπεριφέρειας, στην αίθουσα του περιφερειακού συμβουλίου, στην οποία θα συμμετάσχουν οΠεριφερειάρχης Δυτικής Μακεδονίας, Γιώργος Κασαπίδης, ο Αντιπεριφερειάρχης και οι τέσσερεις Δήμαρχοι της περιοχής. Τον Νίκο Χαρδαλιά συνοδεύουν ο Γενικός Γραμματέας Δημόσιας Υγείας Παναγιώτης Πρεζεράκος, ο Γενικός Γραμματέας Πολιτικής Προστασίας, Βασίλης Παπαγεωργίου, ο Γενικός Γραμματέας Οικονομικής Πολιτικής, Χρήστος Τριαντόπουλος και ο Διευθυντής Ετοιμότητας και Απόκρισης του ΕΟΔΥ, Σπύρος Σαπουνάς.\nΣτη συνέχεια, ο Υφυπουργός Πολιτικής Προστασίας θα μεταβεί στα Γιάννενα, όπου στις 12 το μεσημέρι θα έχει συνάντηση με τον Περιφερειάρχη Ηπείρου, Αλέξανδρο Καχριμάνηκαι τους συνεργάτες του, καθώς η Περιφερειακή Ενότητα Ιωαννίνων εμφανίζει και αυτή υψηλό επιδημιολογικό φορτίο (επίπεδο 3 Αυξημένης Επιτήρησης).»\nΧαρδαλιάς, Χαρδαλιάς Γιάννενα\n← Ιωάννινα: 11 τα κρούσματα Covid-19 από το Γηροκομείο


Επιχειρηματικη Αναπτυξη σε ανεκμεταλλευτο τομεα της ενεργειας!\nΗ ανάπτυξη των Φωτοβολταϊκών συστημάτων προσφέρει την ευκαιρία της επιχειρηματικής ανάπτυξης σε ανεκμετάλλευτο τομέα!\n6 Παραγοντες που δεν γνωριζες για την Ηλιακη Ενεργεια\nΗ βιομηχανία της ηλιακής ενέργειας αλλάζει ραγδαία και βιώνει μια ανάπτυξη. Στο πιο κάτω άρθρο θα διαβάσετε 6 παράγοντες που θα σας εκπλήξουν για αυτήν την πηγή ανανεώσιμης ενέργειας.\nΕκδηλωση «Πρασινες Μεταφορες και Βιωσιμη Ενεργεια για ολους»\nΤο ΥΕΕΒΤ ως αρμόδια αρχή για την προώθηση των ΑΠΕ και της ΕΞΕ, αλλά και ως συντονιστής για την προώθηση των εναλλακτικών καυσίμων στις μεταφορές, διοργανώνει εκδήλωση, στα πλαίσια της Ευρωπαϊκής Εβδομάδας Βιώσιμης Ενέργειας.\nΣΧΕΔΙΟ ΧΟΡΗΓΙΩΝ Φ/Β ΓΙΑ ΓΕΩΡΓΟΚΤΗΝΟΤΡΟΦΙΚΕΣ ΕΠΕΝΔΥΣΕΙΣ\nΠρόσφατα ανακοινώθηκε σχέδιο για χορηγίες και φωτοβολταϊκά για γεωργούς / κτηνοτρόφους από τον Κυπριακό Οργανισμό Αγροτικών Πληρωμών.\nΑΝΑΚΟΙΝΩΣΗ ΤΕΡΜΑΤΙΣΜΟΥ ΠΡΩΤΗΣ ΠΡΟΣΚΛΗΣΗΣ ΥΠΟΒΟΛΗΣ ΠΡΟΤΑΣΕΩΝ ΣΧΕΔΙΟ «ΕΞΟΙΚΟΝΟΜΩ – ΑΝΑΒΑΘΜΙΖΩ ΣΤΙΣ ΕΠΙΧΕΙΡΗΣΕΙΣ»\nΤο ΥΕΕΒΤ ανακοινώνει την λήξη λειτουργίας του Σχεδίου με τίτλο «ΕΞΟΙΚΟΝΟΜΩ – ΑΝΑΒΑΘΜΙΖΩ ΣΤΙΣ ΕΠΙΧΕΙΡΗΣΕΙΣ»\nΣχεδιο για την Παραγωγη Ηλεκτρισμου απο Ανανεωσιμες Πηγες Ενεργειας με τελικη καταληξη την ενταξη των εργων στην Ανταγωνιστικη Αγορα Ηλεκτρισμου.\nΤο ΥΕΕΒΤ ανακοινώνει την έναρξη λειτουργίας του Σχεδίου με τίτλο «Σχέδιο για την Παραγωγή Ηλεκτρισμού από Ανανεώσιμες Πηγές Ενέργειας με τελική κατάληξη την ένταξη των έργων στην Ανταγωνιστική Αγορά Ηλεκτρισμού».\nΠαραταση προθεσμιας συμμορφωσης για τις τροποποιησεις ρυθμισεων προστασιας των φωτοβολταικων συστηματων\nΠαράταση προθεσμίας συμμόρφωσης για τις τροποποιήσεις ρυθμίσεων προστασίας των φωτοβολταικών συστημάτων δίνει η ΑΗΚ, αντιλαμβανόμενη ότι υπάρχει σημαντικός αριθμός επηρεαζόμενων που χρειάζεται περισσότερο χρόνο ανταπόκρισης.\nΝεα μειωση της ταξης του 8% στην τιμη του ηλεκτρικου ρευματος\nΜείωση της ηλεκρτικής ενέργειας απο τον Μάρτιο 2016 της τάξης του 8% περίπου, σε όλο το φάσμα των διατιμίσεων της ΑΗΚ.\nΕπεκταση χρονου υποβολης εισηγησεων και σχολιων που αφορουν στη Δημοσια Διαβουλευση για το τροποποιημενο προσχεδιο Κανονων Αγορας\nΟ ΔΣΜΚ ανακοινώνει την παράταση χρόνου υποβολής εισηγήσεων και σχολίων που αφορούν στη Δημόσια Διαβούλευση για το τροποποιημένο προσχέδιο Κανόνων Αγοράς Ηλεκτρισμού.\nΜεγαλα Εργα στον Τομεα της Ενεργειας\nΠληροφορίες για τις διαδικασίες Αδειοδότησης Μεγάλων Αναπτύξεων στον Τομέα Ενεργειας και αιτήσεις.


Η νέα συλλογή Ramon Filip | Ι LOVE STYLE\nΗ νέα συλλογή Ramon Filip\nΓίνε εσύ Η Θεά του Ήλιου με τις υπέροχες δημιουργίες της σχεδιάστριας.\nΗ συλλογή Ramon Filip Summer '16 εξιδανικεύει την θηλυκότητα και το ελεύθερο πνεύμα ομορφιάς μέσα από μια σειρά που αποτελείται από πολυτελή αέρινα φορέματα κατάλληλα για μια σύγχρονη θεά του ήλιου.\nΑυτή τη σεζόν η σχεδιάστρια Ramon Filip σκορπάει λάμψη και γοητεία με μια παλέτα χρωμάτων που κυμαίνονται σε απαλές ροζ και ροδακινί αποχρώσεις, γαλάζιο, λευκό και εβένινο μαύρο. Χρυσές ηλιαχτίδες και κομψά πλισέ τονίζουν κάθε κίνηση, με μια έκδηλη επιθυμία για μποέμ κομψότητα και ρομαντική αίγλη.\nΗ καλοκαιρινή σιλουέτα Ramon Filip βρίσκει τον μοντερνισμό της μέσα από αντιθέσεις. Τα φορέματα της σχεδιάστριας έχουν μια ιδιαίτερη αίσθηση υψηλής ραπτικής, ωστόσο η μεγαλύτερη υπόσχεσή της βρίσκεται στα ρευστά φορέματα.\nΜια θηλυκή εμφάνιση με ήρεμες πτυχώσεις αποκαλύπτει τη σχεδόν δωρική σιλουέτα μιας αρχαίας θεάς. Ρομαντικά διάφανα μετάξια, εκρήξεις περίτεχνης δαντέλας σε ατελείωτα επίπεδα, αποδεικνύουν τη δύναμη της αφθονίας.\nΤα ογκώδη αέρινα φορέματα, maxi ή midi, και τα πολυεπίπεδα mini διαθέτουν όλη την ενέργεια που χρειάζεται το προσεγμένο daywear, ενώ σαν έρθει η νύχτα, μια μαγική επιλογή από δημιουργίες γίνονται η απαραίτητη προϋπόθεση για χορό, ή απλά για να ξεχωρίζεις.